title: Archer (panssarintorjuntavaunu)

text: Toisen maailmansodan jälkeen Archerit näkivät sotatoimia Egyptin ja Jordanian armeijoissa Israelia vastaan.


title: Suomen presidentinvaali 1968

text: Suomen presidentinvaalin 1968 voitti ensimmäisellä äänestyskierroksella keskustapuolueen, SKDL:n, SDP:n, TPSL:n ja RKP:n vähemmistön asettama ehdokas, tasavallan presidentti Urho Kekkonen. Hänen vastaehdokkainaan olivat Kokoomuksen ehdokas, Kansallis-Osake-Pankin pääjohtaja Matti Virkkunen ja Suomen Maaseudun Puolueen puheenjohtaja, kansanedustaja ja tullineuvos Veikko Vennamo.


title: Suomen presidentinvaali 1968

text: Eniten huomiota herättänyt piirre vaalien edellä oli Urho Kekkosta aiemmin kiivaasti vastustaneen ja vuoden 1962 eduskuntavaaleissa kannatuksensa aallonpohjan kokeneen SDP:n asettuminen näissä vaaleissa Kekkosen taakse. Taustalla oli SDP:n johdon vaihtuminen ja puolueen ns. kolmannen linjan voitto vuoden 1963 puoluekokouksessa. Vuoden 1966 eduskuntavaaleissa SDP oli noussut suurimmaksi puolueeksi, mistä seurasi sen tulo pääministeripuolueeksi. Rafael Paasion johtamalla vasemmiston ja keskustan yhteishallituksella oli myös Urho Kekkosen vankka tuki. SDP:n äänestäjien keskuudessa esiintyi kuitenkin edelleen tyytymättömyyttä, jopa suoranaista katkeruuttakin Kekkosta kohtaan tämän aikaisempien sisäpoliittisten otteiden vuoksi. SDP:n nuorten kannattajien taholla heräsi vuonna 1966 ajatus vasemmiston yhteisestä presidenttiehdokkaasta, mutta kansandemokraatit eivät innostuneet asiasta. Urho Kekkonen pahastui Matti Virkkusen asettumisesta Kokoomuksen presidenttiehdokkaaksi ja olisi nähnyt kokoomuslaisena vastaehdokkaana mieluummin vanhan ystävänsä, Uuden Suomen entisen päätoimittajan, ylipormestari Lauri Ahon.


title: Suomen presidentinvaali 1968

text: Jo vaaliin valmistauduttaessa oli yleisenä käsityksenä, että alkava presidenttikausi tulisi olemaan Urho Kekkosen viimeinen. Tätä vahvisti Kekkosen vaalikampanjansa avaustilaisuudessa Helsingin Messuhallissa 8. joulukuuta 1967 pitämä puhe, jossa hän sanoi muun muassa: ""Jos olen vuonna 1974 vielä kantaani lausumassa, niin ehdokkaaksi en halua enkä suostu. Tämä on hyvä tietää jo ajoissa, että puolueet ja naiset ja miehet voivat ottaa sen tulevassa toiminnassaan huomioon."" Lausunto herätti seuraavien vuosien aikana keskustelun Kekkosen seuraajasta, jollaisina mainittiin erityisesti pääministeri ja Suomen Pankin pääjohtaja Mauno Koivisto ja ulkoministeri, myöhempi pääministeri Ahti Karjalainen. Kekkosen lausuntoon jouduttiin palaamaan neljä vuotta myöhemmin, kun kysymys hänen virkakautensa jatkosta tuli ajankohtaiseksi poikkeuslakihankkeen myötä.


title: Suomen presidentinvaali 1968

text: Vaalin ehdokasasettelusta seurasi, että äänestyksessä oli tosiasiassa kysymys myös yleispolitiikasta, mistä aiheutui hallituspuolueille harmia ja tappiokin. Vaalin heikohkoksi jäänyt äänestysaktiivisuus vaikutti erityisesti vasemmistopuolueiden ja Liberaalisen kansanpuolueen äänimääriin; toisaalta siitä hyötyi Kokoomus, jonka kannatus kasvoi enemmän prosentuaalisesti kuin puolueen saaman äänimäärän perusteella. Matti Virkkusen ja Veikko Vennamon menestys presidentinvaalissa tulkittiin äänestäjien ainakin osittaiseksi epäluottamukseksi noudatetulle hallituspolitiikalle ja se ennakoi SMP:n suurvoittoa ja myös kokoomuksen kannatuksen nousua vuoden 1970 eduskuntavaaleissa. Urho Kekkonen puolestaan sai äänestäjiltä vahvemman valtakirjan kuin kaksissa edellisissä vaaleissa, mutta myös muistutuksen poliittisesta kuolevaisuudesta.


title: Suomen presidentinvaali 1968

text: Vaalit käytiin 15.–16. tammikuuta 1968.


title: Suomen presidentinvaali 1978

text: Suomen presidentinvaalin 1978 voitti ensimmäisellä äänestyskierroksella tasavallan presidentti Urho Kekkonen. Vaalit käytiin 15.–16. tammikuuta 1978. Valitsijamiesvaaleissa saivat ensimmäistä kertaa äänestää 18-vuotiaat (1968: 21-vuotiaat) ja ulkosuomalaiset. Ennakkoäänestys oli käytössä ensimmäistä kertaa presidentinvaaleissa. Johtavat puolueet olivat jo hyvissä ajoin asettuneet Kekkosen ehdokkuuden taakse, ensimmäisenä SDP huhtikuussa 1975. Kekkosta tukeneet puolueet eivät kuitenkaan vuoden 1968 vaalin tavoin muodostaneet valtakunnallista vaaliliittoa, koska kukin halusi varmistaa oman menestyksensä valitsijamiesvaalissa.


title: Suomen presidentinvaali 1978

text: Suomen Pankin johtokunnan jäsen, entinen Suomen Työnantajien Keskusliiton toimitusjohtaja ja Elinkeinoelämän valtuuskunnan puheenjohtaja Päiviö Hetemäki oli alkuvuodesta 1977 ehdottanut neljän suurimman puolueen puheenjohtajille, että eduskunta valitsisi Urho Kekkosen uudelleen presidentiksi, mutta ajatus haudattiin Kekkosen itsensä torjuttua sen. Myös professorit Jan-Magnus Jansson ja Veli Merikoski olivat esittäneet presidentin valinnan siirtämistä eduskunnalle.


title: Suomen presidentinvaali 1978

text: Vaalitaistelu sujui rauhallisissa merkeissä, koska istuvan presidentin Urho Kekkosen takana oli laaja rintama ja hänen uudelleenvalintaansa pidettiin etukäteen selvänä. Tästä syystä pelättiin kuitenkin äänestysaktiivisuuden jäävän alhaiseksi ja niinpä kaikki puolueet, niin Kekkosen takana olleet kuin muutkin, korostivat voimakkaasti äänestämisen tärkeyttä. Kekkosen kannattajat painottivat presidentin saavutuksia sekä sisä- että varsinkin ulkopolitiikassa, kun muut presidenttiehdokkaat pitivät välttämättömänä presidentin vaihdosta. Heidän mielestään "demokratia ei pelaa", jos sama mies on presidenttinä kovin kauan. SKL:n ehdokas Raino Westerholm arvosteli Kekkosta etenkin tämän asenteesta Israelia kohtaan ja SKYP:n ehdokas Eino Haikala talouspolitiikan laiminlyönnistä. SMP:n ehdokas Veikko Vennamo ilmoitti tietävänsä, että ulkomailla toivotaan presidentin vaihtumista Suomessa, kun taas PKP:n ehdokas Ahti M. Salonen näki yhteiskuntakehityksessä kansalaisten vapauksia rajoittavia piirteitä.


title: Suomen presidentinvaali 1978

text: Yksi Kekkosen valitsijamieheksi valittu antoi äänensä SKL:n ehdokkaalle, kansanedustaja Raino Westerholmille. Valitsijamiehistä eniten ääniä keräsi SDP:n ehdokas, Suomen Pankin pääjohtaja Mauno Koivisto. Vaalin tulosta pidettiin äänestäjien luottamuksen osoituksena paitsi Urho Kekkosen johdolla toteutetulle politiikalle, myös Keskustan ja vasemmistopuolueiden hallitusyhteistyölle.


title: Suomen presidentinvaali 1978

text: Valitsijamiesten vaaleissa oli yhteensä 2 282 ehdokasta, joista 1 266 oli Kekkosta tukeneilla listoilla. Keskusta, LKP ja RKP olivat vaaliliitossa viidessä, keskusta ja LKP kahdeksassa sekä SKDL ja STP viidessä vaalipiirissä.


title: Direktiivi

text: Direktiivi on Euroopan unionin jäsenvaltioille tarkoitettu lainsäädäntöohje. Se ei suoraan muuta jäsenvaltion lainsäädäntöä, vaan antaa kansalliselle lainsäätäjälle (Suomessa eduskunnalle) toimintaohjeita. Lainsäätäjän velvollisuus on toteuttaa direktiivin sisältö maansa lainsäädännössä, mutta kussakin jäsenvaltiossa voidaan valita toteuttamisen muoto ja keinot. Jos valtion lainsäädäntö ennestään täyttää direktiivin vaatimukset, mitään lainsäädäntötoimia ei tarvita.


title: Direktiivi

text: Direktiivit antaa Euroopan unionin neuvosto ja Euroopan parlamentti yhdessä tai neuvosto yksin.


title: Direktiivi

text: Erityisesti yhteismarkkinoiden luomisessa on käytetty direktiivejä yhdenmukaistamaan tuotteiden laatu- ja turvallisuusmääräyksiä. Päämääränsä osalta direktiivi sitoo jäsenvaltiota tiettynä siinä kerrottuna päivänä tai 20:ntenä päivänä sen julkaisemisesta Euroopan unionin virallisessa lehdessä.


title: Direktiivi

text: Kansallista täytäntöönpanoa valvoo Euroopan komissio, joka voi laiminlyönnin havaittuaan nostaa kanteen Euroopan yhteisöjen tuomioistuimessa.


title: Direktiivi

text: Direktiivissä säädetään, että jäsenvaltion on toimitettava kansalliset säännökset kirjallisina komissiolle. Tällaisen ilmoituksen eli notifioinnin laatii asianomainen ministeriö.


title: Direktiivi

text: Jäsenmaiden lainsäädännön yhdenmukaistamiseksi valtion tulee määräajassa antaa oman oikeusjärjestelmänsä mukainen säädös (Suomessa laki tai asetus), jolla direktiivin tavoitteista tulee osa kansallista lainsäädäntöä.


title: Direktiivi

text: "Inkorporoinniksi" nimitetään sitä, jos direktiivin teksti säädetään sellaisenaan kansalliseksi laiksi. Jos direktiivi antaa jäsenvaltiolle liikkumavaraa, niin se voidaan "uudelleenkirjoittaa". Sanamuotoja voidaan silloin selventää ja voidaan mennä kansallisessa sääntelyssä pidemmälle kuin direktiivi vaatii. Joskus voidaan kansallisissa säädöksissä "viitata" direktiiviin ja panna sen teksti säädöksen liitteeksi.


title: Direktiivi

text: "Vähimmäisdirektiivi" määrää kansallisen sääntelyn vähimmäistason, mutta sallii tiukemmankin sääntelyn. Kansallinen lainsäätäjä voi antaa lisäehtoja ja direktiivin ehtoja ankarampia määräyksiä.


title: Direktiivi

text: "Puitedirektiivi" antaa yleiset suuntaviivat. Se edellyttää voimaantullakseen tarkempia täytäntöönpanosäännöksiä, "erityisdirektiivejä", joita myös tytärdirektiiveiksi kutsutaan. Tekniset yksityiskohdat voidaan myös jättää asiantuntijoiden ratkaistaviksi viittaamalla eurooppalaisiin standardeihin.


title: Direktiivi

text: "Perusdirektiivi" on nimensä mukaisesti perusta, jota voidaan myöhemmin täydentää tai jonka soveltamisalaa voidaan myöhemmin laajentaa "muutosdirektiivillä".


title: Direktiivi

text: "Tytärdirektiivi" on jotakin direktiiviä (puite- tai perusdirektiiviä) tarkentava direktiivi. Esimerkiksi puitedirektiivillä voidaan määritellä yleiset periaatteet jollekin mittausvelvoitteelle, ja tytärdirektiivillä määritellään sitten yksityiskohtaisesti mittausmenetelmät ja laatutavoitteet.


title: Direktiivi

text: "Harmonisointidirektiivin" tarkoituksena on samankaltaistaa kansallinen säännöstö muiden eu-maiden säännöstöjen kanssa. Jäsenmaat eivät voi omassa lainsäädännössään poiketa harmonisointidirektiivin säännöksistä.


title: Direktiivi

text: Direktiivin nimikkeen muoto on [direktiivin antaja] + direktiivi + [vuosi/numero/yhteisön lyhenne] + annettu + [päivämäärä] + [aihe].


title: Direktiivi

text: Nimikkeenä voi esimerkiksi olla "Euroopan parlamentin ja neuvoston direktiivi 2002/19/EY, annettu 7 päivänä maaliskuuta 2002, sähköisten viestintäverkkojen ja niiden liitännäistoimintojen käyttöoikeuksista ja yhteenliittämisestä".


title: Direktiivi

text: Direktiivillä on usein myös "kutsumanimike", jota käytetään pitkän nimikkeen sijaan. Esimerkin kutsumanimike on "käyttöoikeusdirektiivi".


title: Direktiivi

text: Euroopan unionia on kritisoitu liiasta direktiivientekoinnosta. Ajoittain maailmalle on myös levinnyt huhuja direktiiveistä, joita ei ole todellisuudessa koskaan ehdotettu. Suomessa on muun muassa huhuttu Euroopan unionin kieltävän makkaran grillauksen.


title: Direktiivi

text: Ajoittain direktiivit kuitenkin epähuomiossa aiheuttavat tragikoomisia seurauksia. Esimerkiksi vaarallisten metallien käyttöä säätelevän direktiivin mukaan sähköllä toimivissa tuotteissa saa olla lyijyä lopputuotteesta korkeintaan 0,1 prosenttia. Tämä direktiivi on kieltämässä kirkkourkujen valmistuksen, koska urkujen pilleissä voi olla lyijyä yli 50 prosenttia.


title: Oulu-lehti

text: Oulu-lehti on Oulun seudulla ilmestyvä kaupunkilehti. Lehti ilmestyy keskiviikkoisin. Jakelualueeseen kuuluvat Oulun kaupungin lisäksi Iin, Kempeleen, Tyrnävän, Limingan, Lumijoen ja Muhoksen kunnat. Lehden jakaa Oulu-Suorajakelu. Lehden levikki on noin 100 000, ja sen lukijapeitto jakelualueella on 72% (vrt. sanomalehti Kalevan lukijapeitto 79%). Lehteä julkaisi 30.9.2018 saakka Joutsen Media Oy ja sen jälkeen julkaisijana toimii Kaleva 365 Oy.


title: Oulu-lehti

text: Lehden ensimmäinen numero jaettiin kokeilumielessä oululaisiin koteihin syksyllä 1958. Kokeilun onnistuttua lehden julkaisemista päätettiin jatkaa. Oulu-lehti on Suomen toiseksi vanhin edelleen ilmestyvä kaupunkilehti.


title: Gutenbergin Raamattu

text: Gutenbergin Raamattu on latinankielisen Raamatun eli Vulgatan painos, jonka Johannes Gutenberg painoi Mainzissa, Saksassa vuonna 1455. Raamatun painotyöt alkoivat 23. helmikuuta kyseisenä vuonna. Raamattu on kuuluisin kaikista inkunaabeleista eli ennen vuotta 1501 painetuista kirjoista. Raamatun painaminen merkitsi painettujen kirjojen massatuotannon alkua länsimaissa.


title: Gutenbergin Raamattu

text: Kokonaisuudessaan Raamatussa oli 1 282 sivua. Suurin osa painettiin kaksiosaisena, Vanhana ja Uutena testamenttina. Uskotaan, että Raamattua painettiin yhteensä noin 180 kappaletta, 40 pergamentille ja 140 hamppupaperille. Kyseessä oli mullistava määrä aikana, jolloin kaikki kirjat oli tehty työläästi käsin. Kirjojen painaminen kesti yhteensä kolme vuotta. Tuossa ajassa yksi käsin kopioija olisi tuottanut suunnilleen yhden Raamatun.


title: Gutenbergin Raamattu

text: Kirjat kuitenkin väritettiin painamisen jälkeen käsityönä. Tämän vuoksi jokainen teos on yksittäiskappale. Kahden värin painomenetelmä kehitettiin myöhemmin.


title: Gutenbergin Raamattu

text: Vuonna 2003 Raamatusta tunnettiin yksitoista kokonaista pergamenttikappaletta, yksi pergamentille painettu Uusi testamentti sekä 48 suhteellisen täydellistä paperikopiota. Eniten kopioita on Saksassa, kaksitoista kappaletta. Lontoossa on kolme kopiota sekä niin sanottu Bagfordin fragmentti. Neljässä kaupungissa on kaksi kopiota: Leipzigissa, Moskovassa, New Yorkissa ja Pariisissa.


title: Gutenbergin Raamattu

text: Belgia (3 kpl)


title: Gutenbergin Raamattu

text: Espanja (2 kpl)


title: Gutenbergin Raamattu

text: Italia/Vatikaani (1 kpl)


title: Gutenbergin Raamattu

text: Itävalta (3 kpl)


title: Gutenbergin Raamattu

text: Japani (1 kpl)


title: Gutenbergin Raamattu

text: Puola (1 kpl)


title: Gutenbergin Raamattu

text: Portugali (1 kpl)


title: Gutenbergin Raamattu

text: Ranska (3 kpl)


title: Gutenbergin Raamattu

text: Saksa (12 kpl)


title: Gutenbergin Raamattu

text: Sveitsi (1 kpl)


title: Gutenbergin Raamattu

text: Yhdistynyt kuningaskunta (8 kpl)


title: Gutenbergin Raamattu

text: Yhdysvallat (9 kpl)


title: Gutenbergin Raamattu

text: Venäjä (2 kpl)


title: Pertti Lehtonen

text: Pertti Leo Jorma Lehtonen (s. 18. lokakuuta 1956 Helsinki) on pelaajauransa lopettanut suomalainen jääkiekkoilija, pelipaikaltaan puolustaja.


title: Pertti Lehtonen

text: Lehtosen ura alkoi Helsingin IFK:n junioreissa, mutta hän pelasi ensimmäisen kautensa SM-sarjassa Karhu-Kissoissa kaudella 1973–1974. Seuraavalla kaudella hän siirtyi takaisin HIFK:hon.


title: Pertti Lehtonen

text: Lehtonen pelasi koko uransa kotimaisessa SM-liigassa, jossa hän edusti HIFK:ta kaikkiaan 22 kautta. Lehtonen ehti pelata SM-liigassa ennätykselliset 864 peliä, joka pysyi ennätyksenä aina kauteen 2005–2006, jolloin Erik Hämäläinen nousi pelien määrässä ohi. Pelaajauransa Lehtonen päätti kolmanteen mestaruuteensa vuonna 1998, jonka jälkeen HIFK jäädytti hänen pelinumeronsa (23). Lehtonen edusti Suomen jääkiekkomaajoukkuetta neljä kertaa MM-kisoissa ja vuoden 1984 talviolympialaisissa.


title: Pertti Lehtonen

text: Pertti Lehtonen tuli tunnetuksi kovan lyöntilaukauksensa johdosta, ja saikin lisänimen "Ruoska". Hänet muistetaan mestaruusmaalistaan Jokerien Rauli Sohlmanin selän taakse SM-liigan viidennessä loppuottelussa 1983.


title: Koherenssi (fysiikka)

text: Koherentit aallot ovat aaltoja, joissa on keskenään pelkästään ja muuttumattomasti saman vaihe-eron, taajuuden, amplitudin ja aaltomuodon aaltoja, jotka etenevät samaan suuntaan. Aaltojen vaiheiden ei tarvitse välttämättä olla samat, kunhan niiden välisten vaiheiden ero on sama. Kun sanotaan, että aalloilla on sama taajuus, jo tämä riittää kertomaan, että aaltojen välinen vaihe-ero pysyy väistämättä vakiona. Aallot voivat olla sini-, kantti-, kolmioaaltoja tai mitä tahansa muita aaltoja, kunhan niiden kaikkien muoto on sama. Aallot eivät heikkene tai voimistu eli niiden amplitudi eli aallonkorkeus ei muutu. Aallot voivat edetä sädemäisen suoraan vain tiettyyn suuntaan tai pallomaisesti joka suuntaan, joten samalla suunnalla tarkoitetaan aaltojen etenemistä yhtenevänä rintamana toisiinsa nähden.


title: Koherenssi (fysiikka)

text: Koherentit aallot ovat ihanteellisia ja täysin koherentteja aaltoja ei tosielämässä ole. Aallot voivat olla muun muassa sähkömagneettista säteilyä (esim. valoa, radioaaltoja), hiukkasia (esim. elektroneja, atomeja) tai ääniaaltoja. Valon kohdalla samataajuisuuden vuoksi koherentit aallot ovat myös monokromaattisia, eli valo sisältää vain yhtä aallonpituutta ja on siten puhtaan yksiväristä. Koherentit aallot vahvistavat tai heikentävät toisiaan, eli interferoivat keskenään. Laser ja maser ovat suunnilleen koherenttia säteilyä tuottavia laitteita.


title: Koherenssi (fysiikka)

text: Koherenssi voidaan myös luokitella kahteen muotoon, jotka poikkeavat yllä kuvatusta määritelmästä. Aaltojen interferenssikuvioiden havaitsemiseksi interferoivien aaltojen täytyy olla molemmanlaisia, "ajallisesti" ja "avaruudellisesti koherentteja", vaikka interferenssissä aallot menevätkin päällekkäin.


title: Koherenssi (fysiikka)

text: Temporaalisesti eli ajallisesti koherentti aaltolähde lähettää vain yhden taajuuden ja aaltomuodon aaltoja, jotka eivät ajan myötä muuta ominaisuuksiaan. Yhdestä taajuudesta ja aaltomuodosta johtuen tällainen aaltolähde on esimerkiksi sähkömagneettisen säteilyn kohdalla monokromaattinen ja näkyvästä valosta puhuttaessa valo on myös puhtaan yksiväristä. Nimitys "ajallisesti koherentti" johtuu siitä, että tällaiset aallot ovat ajan kuluessa muuttumattomia ja mitkä tahansa aaltojen kahden eri hetken muodot voivat interferoida keskenään. Tässä koherenssin luokittelussa ei kuitenkaan oteta huomioon sitä, mihin suuntaan aaltolähteen aallot etenevät. Ne voivat edetä hajanaisesti ja mennä ristikkäin.


title: Koherenssi (fysiikka)

text: Yhden aallonpituuden valoa (valo on aina sinimuotoista) hajanaisesti tuottava lamppu on "ajallisesti koherentti" aaltolähde yhdestä taajuudesta (ja aaltomuodosta) johtuen, mutta ei ole "avaruudellisesti koherentti" hajanaisuudesta johtuen. Epäkoherentin aaltolähteen, kuten valkoista valoa tuottavan hehkulampun valo, voidaan muuttaa ajallisesti koherentiksi suodattamalla valosta pois kaikki, paitsi yhden aallonpituuden valo.


title: Koherenssi (fysiikka)

text: Spatiaalisesti eli avaruudellisesti koherentti aaltolähde lähettää aaltoja, jotka etenevät ristikkäin menemättä avaruudeksi kutsutun tilan eri kohtiin. Avaruudellisesti koherentit aallot eivät ajan myötä muuta ominaisuuksiaan. Aallot voivat edetä avaruuteen vaikkapa sädemäisen suoraan tai laajalle pallomaisesti. Avaruudellisesti koherentti aaltolähde voi lähettää usean eri taajuuden ja aaltomuodon aaltoja.


title: Koherenssi (fysiikka)

text: Valkoista valoa (eli usean aallonpituuden valoa) lähettävä ihanteellinen laser on avaruudellisesti "koherentti aaltolähde" koska aallot etenevät vain yhteen suuntaan, mutta se ei ole "ajallisesti koherentti" useasta aallonpituudesta johtuen. Myös kaukana olevista tähdistä maapallolle tuleva valo on likimain avaruudellisesti koherenttia valoa, sillä suurista etäisyyksistä johtuen valo etenee kauas päästyään suunnilleen yhtenä pallomaisena rintamana. Epäkoherentin aaltolähteen lähettämät aallot voidaan muuttaa avaruudellisesti koherenteiksi ohjaamalla aallot etenemään vain yhteen suuntaan.


title: Koherenssi (fysiikka)

text: "Ajallisesti" ja "avaruudellisesti koherentti" aaltolähde on yhden aallonpituuden valoa lähettävä ihanteellinen laser.


title: Bongi Makeba

text: Bongi Makeba (20. joulukuuta 1950 – 1985) oli eteläafrikkalainen laulaja-lauluntekijä.


title: Bongi Makeba

text: Bongi Makeba oli laulaja Miriam Makeban tytär tämän ensimmäisestä avioliitosta. Vuonna 1980 julkaistu "Bongi Makeba, Blow On Wind" jäi Bongi Makeban ainoaksi albumiksi, kun hän kuoli vuonna 1985. Hänen laulujaan kuultiin silloin tällöin myös hänen äitinsä ohjelmistossa.


title: Clarks

text: C. and J. Clark Ltd, paremmin tunnettu nimellä Clarks, on brittiläinen korkealaatuisten kalliimman hintaluokan jalkineiden valmistaja. Yhtiön päämaja on Streetin kylässä Somersetissä.


title: Clarks

text: Vuonna 1830 Cyrys Clark ja hänen veljensä James valmistivat ensimmäiset lampaannahkatossut Streetissä, Englannissa. Tuotanto kasvoi nopeasti vuonna 1856 hankittujen Singer-ompelukoneiden myötä. William Clark kehitti jalan luonnollista muotoa myötäilevän "Hygienic Linen", josta tuli menestys.


title: Clarks

text: 1900-luvun alusta 1940-luvulle kehitettiin uusia tekniikoita ja materiaaleja, joilla pyrittiin saamaan kaikki irti massatuotannosta. Tärkeä merkkipaalu oli myös naisten jalkineiden kehittäminen naisten kapeiden nilkkojen mukaisiksi. Tällöin yhtiön johdossa toimi Alice Clark ja John Roger.


title: Clarks

text: Toisen maailmansodan jälkeen yhtiön kasvu jatkui entisestään sen päästessä maailmanmarkkinoille. 1950-luvun alussa Nathan Clark kehitti "Desert Boots" -erämaanilkkurit, joista tuli myyntimenestys. 1960-luvulla Lance Clark suunnitteli kuuluisan "Wallabee"-mallin, yksinkertaiset mokkasiinit, joista muodostui todellinen klassikko.


title: Clarks

text: Nykyään "Clarks" on maailmanlaajuinen yhtiö, se valmistaa yli 50 miljoonaa paria kenkiä vuodessa, työllistää 15 000 työntekijää, ja jonka vuoden 2012 liikevaihto oli 1,4 miljardia puntaa.


title: Dino Merlin

text: Dino Merlin (oik. Edin Dervišhalidović, s. 12. syyskuuta 1962 Sarajevo, Jugoslavia) on bosnialainen laulaja ja muusikko. Hän aloitti uransa jugoslavialaisena muusikkona ja on hajoamissotien jälkeenkin ollut yksi alueen suosituimmista artisteista. Lisäksi hän on suosittu eri puolilla maailmaa jugoslaavidiasporan keskuudessa esimerkiksi Yhdysvalloissa, Turkissa, Norjassa, Tanskassa, Ruotsissa, Saksassa, Bulgariassa ja Itävallassa. Tyyliltään hänen musiikkinsa yhdistää alueen paikallista kansanmusiikkia yleismaailmalliseen popiin.


title: Dino Merlin

text: Edin Dervišhalidović syntyi Bosnia ja Hertsegovinan ST:n pääkaupungissa Sarajevossa Jugoslaviassa 12. syyskuuta 1962. Hän kuuluu Bosnian islaminuskoiseen eteläslaavilaiseen paikallisväestöön eli bosniakkeihin. Dervišhalidovićin koti oli varsin uskonnollinen ja hän aloittikin uransa minareetin rukouskutsujana eli muessina. "Dino" oli hellittelynimi, jota hänen äitinsä käytti Edinistä tämän ollessa pikkupoika. Dervišhalidović on käynyt koulunsa ja sittemmin koko elämänsä ajan asunut Sarajevossa - myös sen piirityksen aikana.


title: Dino Merlin

text: Edin Dervišhalidović ja Mensur Lutkica perustivat 1970-luvun lopulla yhtyeen "DINO". Sarajevo oli tuolloin yksi Jugoslavian laajan rock-kulttuurin, jugorockin, keskuksia. Dervišhalidovićia innoitti erityisesti Bijelo Dugme-yhtye ja sen kärkihahmo Goran Bregovic. Sitten seurasivat yhtyeet "Svjetlosti" ja "Unisu". Vuonna 1983 hän jätti jälkimmäisen ja perusti pop rock-yhtyeen Merlin. Nimi tuli valituksi arvonnan kautta, kun onnettarena toiminut Lutkican tyttöystävä Davorka nosti esiin paperilapun, jossa luki "Merlin". Vuonna 1984 Merlin osallistui Nove nade, nove snage-festivaaleille () ja seuraavana vuonna ilmestyi debyyttialbumi "Kokuzna vremena". Yhtyeen kokoonpano oli seuraava: Edin "Dino" Dervišhalidović (laulu), Amir "Tula" Bjelanović (kitara), Mensur Lutkica (koskettimet), Enver "Mili" Milišić (bassokitara) ja Džafar "Džaf" Saračević (rummut). Yhtye teki viisi studioalbumia: "Kokuzna vremena" (1984), "Teško meni sa tobom, a još teže bez tebe" (1986) (vierailijana mm. Goran Bregovic), "Merlin" (1987), "Nešto lijepo treba da se desi" (1989) ja "Peta strana svijeta" (1990). Jälkimmäinen ehdittiin vielä osittain äänittää Zagrebissa ennen Kroatian itsenäistymistä. Käytännössä kaikki yhtyeen kappaleet olivat Dervišhalidovićin kirjoittamia. Yhteensä levyt ovat myyneet yli miljoona kappaletta. Vuonna 1991 Dervišhalidović lähti sooloartistiksi ja vakiinnutti jo Merlin-aikoina käytetyn taiteilijanimen "Dino Merlin".


title: Dino Merlin

text: Dino Merlin kirjoitti Bosnia-Hertsegovinan ensimmäisen kansallislaulun nimeltä "Jedna si, jedina", joka oli käytössä vuosina 1992–1998. Hän on osallistunut Euroviisuihin kolmesti: Dublinissa 1993 säveltäjänä (kappale "Sva bol svijeta"), Jerusalemissa 1999 esiintyjänä yhdessä Beatricen kanssa (kappale "Putnici") ja Düsseldorfissa 2011 (kappale "Love in Rewind"). Hänen "Sredinom"-kiertueensa konserttiin Sarajevon Koševo-stadionilla osallistui 80 000 kuulijaa. "Sredinom" oli Bosnian ja muiden ex-Jugoslavian alueiden myydyin albumi ilmestyessään vuonna 2000. Burek-albumi jatkoi menestystä.


title: Dino Merlin

text: Vuonna 2011 Dino Merlin esiintyi ensimmäisen kerran sitten hajoamisen entisessä Jugoslavian, nykyisen Serbian, pääkaupungissa Belgradissa Kombank Arenalla kolmena loppuunmyytynä iltana 25.–27. marraskuuta 2011. Kyseistä konserttiputkea on pidetty yhtenä merkittävimmistä musiikkitapahtumista entisen Jugoslavian alueella sitten hajoamissotien. Dino Merlin on sanottu toimivan entisen yhtenäisen kansakunnan haavojen parantajana, jonka serbokroaatinkielistä musiikkia kuunnellaan kaikissa entisissä Jugoslavian osatasavalloissa. Kesäkuussa 2014 Dino Merlinin albumi "Hotel Nacional" pääsi maailmanmusiikin Bilboard-listalle kärkikymmenikköön. Levy-yhtiöinä viimeisenä parin vuosikymmenen aikana Dino Merlin on käyttänyt niin bosnialaisia, serbialaisia kuin kroatialaisiakin levy-yhtiöitä.


title: Sävel

text: Sävel on ääni, jonka yksi taajuus eli sävelkorkeus on selvästi muita taajuuksia voimakkaampi desibeleinä mitattuna. Häly ja kohina eivät siten ole säveliä, koska niillä ei ole tunnistettavaa sävelkorkeutta. Tietyntaajuista ilman värähtelyn siniaaltoa kutsutaan joskus "puhtaaksi säveleksi" tai puhtaaksi ääneksi. Useammin puhtaalla sävelellä tarkoitetaan soittimella hyvin soitettua ääntä, jossa yläsävelet täydentävät pääasiallista taajuutta kullekin soittimelle ominaisella tavalla saaden aikaan eri soittimille tyypilliset sointivärit.


title: Sävel

text: Sävelkorkeus määrittelee, kuinka "korkeana" ääni aistitaan. Esimerkiksi laulajista sopraanon ääniala on korkea, ja basson ääniala on matala. Sävel on sitä korkeampi, mitä suurempi on ääniaallon taajuus. Kun taajuus kasvaa kaksinkertaiseksi, sävelkorkeus nousee oktaavilla.


title: Sävel

text: Kun säveliä yhdistetään peräkkäin suhteessa aikaan, syntyy melodia. Usean yhtä aikaa soivan äänen suhdetta toisiinsa kutsutaan harmoniaksi. Kahden sävelen sävelkorkeuden välisen etäisyyden ilmaisemiseen käytetään intervalleja. Sointu muodostuu, kun vähintään kolme eri sävelkorkeudella soivaa ääntä soi yhtä aikaa.


title: Sävel

text: Vaikka nuottikirjoitus on ainakin länsimaissa täysin kansainvälinen, sävelten nimet vaihtelevat eri kielissä. Euroopan eri kielissä on käytössä lähinnä kaksi järjestelmää eri muunnelmineen.


title: Sävel

text: Keskiajalta perityviä solmisaatiotavuja "ut" (tai "do"), "re", "mi", "fa", "sol", "la" ja "si" (tai "ti") käytetään useimmissa kielissä lähinnä vain laulunopetuksessa osoittamaan, kuinka mones sävelasteikon sävel on kyseessä. Mutta romaanisissa kielissä niillä tarkoitetaan myös sävelten absoluuttisia korkeuksia, jolloin esimerkiksi "ut" (tai "do") = c, "re" = d jne. Nimet perustuvat alkujaan keskiaikaiseen Johannes Kastajan kunniaksi sävellettyyn hymnin "Ut queant laxis" eri säkeiden alkutavuihin; tässä hymnissä kaikki säkeet alkavat eri sävelillä. "Ut"-nimen ohella on kuitenkin myöhemmin käytännön syistä ryhdytty käyttämään nimeä "do". Korotettujen ja alennettujen sävelten nimet muodostetaan lisäämällä näihin ylennys- tai alennusmerkin nimi, esimerkiksi ranskassa "dièse" tai "bémol", italiassa "diesis" tai "bemolle".


title: Sävel

text: Useimmissa kielissä sävelten niminä käytetään aakkosten alkukirjaimia. Tämä järjestelmä sai alkunsa jo keskiajalla ja muodostettiin käyttämällä molliasteikkoa (a-mollia) perusasteikkona, jolloin sen sävelet saivat nimet A, B, C, D, E, F ja G. Vasta myöhemmin tuli tarve laajentaa säveliä kromaattisen asteikon lopuilla sävelillä. Kuitenkin jo keskiaikaisessa musiikissa B-sävel esiintyi usein myös alennettuna, kun pyrittiin välttämään riitasointuja. Tämä aiheuttikin sekaannusta, kun samaa nimeä käytettiin sekä alennetusta että alentamattomasta sävelestä.


title: Sävel

text: Ratkaisuksi saksalaisella kielialueella B vakiintui matalamman "pehmeän" sävelen nimeksi, ja vastaavan "kovan" sävelen nimenä alettiin käyttää aakkosten seuraavaa vapaata kirjainta eli H:ta. Sitä vastoin englanninkielisessä merkintätavassa pehmeää ja kovaa B-säveltä erotettiin tarvittaessa toisistaan nimillä "b durum" (kova b) ja "b molle" (pehmeä b). Lyhyeen merkitsemiseen käytettiin vastaavasti latinalaista b-kirjainta ja goottilaista b-kirjainta, joista ovat muodostuneet nykyisin käytetyt alennus- ja palautusmerkit.


title: Sävel

text: Nämä toisistaan poikkeavat nimistöt ovat säilyneet nykypäivään asti, ja vaikka ne aiheuttavat sekaannustakin, eivät kansainvälisen nimistön yhtenäistämisyritykset ole onnistuneet. Saksalainen merkintätapa on kuitenkin hitaasti väistymässä loogisemman ja laajemmin käytetyn, englanninkielisen nimistön tieltä. Esimerkiksi Ruotsissa siirryttiin 1990-luvun aikana käyttämään englantilaista merkintätapaa.


title: Sävel

text: Kun myöhemmin tulivat käyttöön muutkin korotetut ja alennetut sävelet, niistä alettiin ensin Saksassa, myöhemmin useissa muissakin maissa käyttää nimiä, jotka muodostettiin lisäämällä korotettujen sävelten tapauksessa pääte "-is", alennetuille "-es" tai vokaalin jäljessä pelkkä "-s". Niinpä korotetut sävelet ovat "cis", "dis", "eis", "fis", "gis", "ais" ja "his", alennetut "ces", "des", "es", "fes", "ges", "as" ja "b".


title: Sävel

text: Kaksinkertaisesti ylennettyjen tai alennettujen sävelten nimissä tämä päätekin on kahteen kertaan, esimerkiksi "fisis", "asas" tai "deses".


title: Sävel

text: Tämä nimistö on nykyisin käytössä muun muassa saksassa sekä kaikissa pohjoismaisissa kielissä, myös suomessa. (Tosin esimerkiksi ruotsissa nämä s-loppuiset nimet kirjoitetaan kahdella s:llä, esimerkiksi "ciss", "dess", "ess", "ass".)


title: Sävel

text:
Sitä vastoin englannissa korotettujen ja alennettujen sävelten nimet muodostetaan yleensä lisäämällä kantasävelen nimen jälkeen sana "sharp" tai "flat". Kirjoitetussa tekstissä näiden sanojen asemesta käytetään usein ♯- ja ♭-merkkejä, esimerkiksi B♭.
Vain harvoin käytetään englannissakin korotetuista ja alennetuista sävelistä "-is"- ja "-es" -loppuisia nimiä; siinä tapauksessa suomalaista B:tä vastaa "Bes".


title: Sävel

text: Suomenkielinen erikoisuus on, että kaksoisalennetun h:n nimi on suomeksi yleensä "bb". Tämän tavallisimman kaksoisalennetun nuotin nimi (b on ensimmäinen alennettu nuotti) on "heses" kaikissa muissa maissa, joissa vastaava järjestelmä on käytössä. Nimitys bb poikkeaakin koko systeemistä, joka vaatisi joko muotoa "heses" tai "beses". Suomessakin käytetäänkin usein nimeä "heses", ja jopa hakuteoksissa esiintyy epävarmuutta. Esimerkiksi "Otavan suuri musiikkitietosanakirja" ja Brodinin "Musiikkisanakirja" käyttävät "hes"-artikkeleissaan muotoa "heses", vaikka sävelnimien taulukoissaan ne käyttävät "bb":tä.


title: Sävel

text: Eri kielissä sävelten nimet vastaavat toisiaan seuraavasti:


title: Sävel

text: Kaikissa edellä mainituissa järjestelmissä käytetään kuitenkin eri oktaavialojen vastaavista sävelistä samoja nimiä. Tarvittaessa ne voidaan erottaa toisistaan lisäämällä varsinaisen sävelnimen yhteyteen oktaavialan nimi, esimerkiksi suuri C, pieni c, yksiviivainen c, numeromerkintänä c jne.


title: Otto von Guericke

text: Otto von Guericke (30. marraskuuta 1602 Magdeburg – 21. toukokuuta 1686 Hampuri) oli saksalainen valtiomies, fyysikko ja insinööri. Hän kehitti tyhjiöpumppua ja oli varhaisia sähköilmiöiden tutkijoita.


title: Otto von Guericke

text: Guericke opiskeli Leydenin yliopistossa lakia ja matematiikkaa. 1627 hän aloitti poliittisen uransa Magdeburgissa, mutta joutui pakenemaan Ruotsiin 30-vuotisen sodan aikana, jossa palveli insinöörinä Kustaa II Aadolfin armeijassa. Guericke palasi sodan jälkeen Magdeburgiin ja vuonna 1646 hänet valittiin kaupungin pormestariksi. Hän toimi pormestarina 35 vuotta ja poliittisen uransa ohella tutki fysikaalisia ilmiöitä ja rakensi kojeita.


title: Otto von Guericke

text: Guericke oli tutustunut Gilbertin luonnonfilosofisiin teoksiin. Hän kiinnostui erityisesti tyhjiöön liittyvistä selityksistä. Vuonna 1650 Guericke kehitti tiettävästi ensimmäisen toimivan tyhjiöpumpun. Pumpulla hän järjesti kokeita, jossa tyhjiöön viedyt kynttilät sammuivat, hiiret kuolivat ja ääni vaimeni. Vuonna 1654 järjesti kuuluisaksi tulleen demonstraation, jossa kaksi pallonpuolikasta oli asetettu vastakkain ja niiden välille oli muodostettu tyhjiö. Pallonpuolikkaita ei saatu erotettua toisistaan edes kuudentoista hevosen voimilla.


title: Otto von Guericke

text: Gilbertin tutkimus magnetismin ja kappaleiden ominaisuuksien osalta sai Guericken valmistamaan keinotekoisen pallon, jonka hän yritti saada vastaamaan maapalloa koostumukseltaan. Kokeella oli tarkoitus koettaa Gilbertin teoriaa taivaankappaleiden magneettisesta voimasta pysyä taivaalla. Guericke kiinnostui kuitenkin toisesta seikasta, hänen tekemänsä pallo sinkoili kipinöitä, kun sitä hieroi kuivalla kädellä. Hän päätti valmistaa uuden pallon, tällä kertaa puhtaasta rikistä. Rikkipallolla ilmiö voimistui ja sillä saatettiin tehdä monia sähkökenttiin liittyviä kokeita, joita Guericke ei kuitenkaan pystynyt selittämään.


title: Otto von Guericke

text: Kokeissaan rikkipallon kanssa Guericke käytti höyheniä, lehtiä ja muita pieniä kappaleita sekä pellavalankaa. Hän totesi pallon tuottaman veto- tai karkotusvoiman siirtyvän lankaa pitkin. Näin Guericke oli huomaamattaan keksinyt ensimmäisen johtimen. Havaintojaan hän ei kuitenkaan osannut hyödyntää, eikä antaa niille luotettavaa selitystä.


title: Otto von Guericke

text: Guericke kirjoitti kokeistaan kirjan "Experimenta Nova Magdeburgica de Vacuo Spacio", joka ilmestyi 1672. Kirja käsittelee sekä tyhjiöön että staattiseen sähköön liittyviä havaintoja. Kirja sai laajaa huomiota aikanaan ja rikkipallokokeita toistettiin. Francis Hauksbee kehitti rikkipalloa edelleen.


title: Galdr

text: Galdr oli muinaisskandinaavista loitsulaulua. Se laulettiin korkeassa diskantissa.


title: Galdr

text: Galdreja on muuhun muinaisskandinaaviseen runouteen nähden säilynyt vähän; ne pyrittiin pitämään salassa voiman säilyttämiseksi. Snorri Sturluson on kuitenkin Hattatálissa kuvannut niiden runomittaa, joka oli erityisen vaikea ja johon kuului kolmenlaista riimittelyä. Muun muassa alkusointua käytettiin maagisen tehon lisäämiseksi.


title: Aldehydit

text: Aldehydit muodostavat orgaanisen yhdisteryhmän, jonka funktionaalinen ryhmä eli toiminnallinen ryhmä on terminaalinen karbonyyliryhmä -CHO, jota voidaan kutsua myös aldehydiryhmäksi.


title: Aldehydit

text: Aldehydit nimetään IUPAC:n sääntöjen mukaan vaihtamalla alkaanin "-aani"-pääte "-aali"-päätteeksi, esimerkiksi etaani-etanaali. Tyydyttymättömissä aldehydeissä pääte on -"enaali". Jos yhdisteessä on kaksi aldehydiryhmää, saa yhdiste päätteen" -diaali". Alifaattiset eli avoketjuiset aldehydit nimetään pisimmän hiiliketjun mukaan. Useimmiten kuitenkin aldehydeistä käytetään niiden triviaalinimiä; esimerkiksi metanaali on formaldehydi ja etanaali asetaldehydi.


title: Aldehydit

text: Suoraketjuiset aldehydit eli n-aldehydit nimetään niiden sisältämien hiiliatomien mukaan seuraavasti:


title: Aldehydit

text: Aldehydejä valmistetaan primäärisiä alkoholeja hapettamalla:


Aldehydit


title: Aldehydit

text: Hapettumisen jatkuessa syntyy vastaava karboksyylihappo:


title: Aldehydit

text: Ihmisen nauttima alkoholi (etanoli) muodostaa elimistössä hitaasti aldehydejä, jotka aiheuttavat runsaan alkoholin käytön seurauksena epämiellyttävän tuoksun uloshengitysilmaan useita tunteja myöhemmin.


title: Aldehydit

text: Koska aldehydien sisältämä karbonyyliryhmä on poolinen (elektronegatiivisempi happi (O) vetää sidoselektroneja puoleensa, jolloin happi saa osittaisen negatiivisen varauksen ja hiili positiivisen), siihen liittyy herkästi atomeja ja ioneja.


title: Aldehydit

text: Aldehydit hapettuvat herkästi vastaavaksi karboksyylihapoksi.


title: Aldehydit

text: Hydrauksessa aldehydit pelkistyvät vastaavaksi primääriseksi alkoholiksi:


title: Jalkapallon maailmanmestaruuskilpailut 2006

text: Vuoden 2006 jalkapallon maailmanmestaruuskilpailut pelattiin Saksassa 9. kesäkuuta – 9. heinäkuuta 2006, ja ne olivat 18. MM-kisat. Turnauksen voitti Italia, joka kukisti loppuottelussa Ranskan 1–1 päättyneen peliajan jälkeen rangaistuspotkukilpailussa 5–3. Ratkaisevan rangaistuspotkun laukoi Fabio Grosso. Saksa voitti pronssiottelussa Portugalin maalein 3–1.


text: Kisojen paras maalintekijä oli Saksan Miroslav Klose viidellä maalillaan. Brasilian Ronaldo nousi ottelussa Ghanaa vastaan MM-lopputurnausten kaikkien aikojen maalikuninkaaksi tekemällä 15. maalinsa. Kisojen parhaaksi pelaajaksi valittiin Ranskan Zinédine Zidane, jonka voitto herätti huomiota erityisesti hänen loppuottelussa saamansa punaisen kortin vuoksi. Kisojen parhaaksi nuoreksi pelaajaksi valittiin Lukas Podolski.


text: Turnauksen järjestäminen myönnettiin hakuprojektin jo vuonna 1992 aloittaneelle Saksalle kesäkuussa 2000. Muut hakijamaat olivat Brasilia, Englanti, Marokko ja Etelä-Afrikka, joka järjesti MM-turnauksen 2010.


text: Julkisuudessa epäillään Franz Beckenbaueria lahjonnasta MM-kisojen yhteydessä. Saksalaislehdet Süddeutsche Zeitung ja Bild ovat kertoneet, että Beckenbauerin nimikirjoitus löytyy sopimusluonnoksesta, jolla Beckenbauerin epäillään luvanneen vastalahjaksi palveluksia Fifan lahjusskandaaliin sotkeutuneelle Pohjois- ja Keski-Amerikan jalkapalloliiton aiemmalle johtajalle Jack Warnerille. Der Spiegel on jo aiemmin nostanut esiin Beckenbauerin osuuden kisojen saamisessa Saksaan. Saksa sai kisat yhden äänen enemmistöllä.


text: FIFA muutti vuoden 2006 kisoihin sääntöjä siten, että nyt ensimmäistä kertaa MM-kisojen historiassa edellisten kisojen mestarijoukkue (Brasilia) ei päässyt suoraan mukaan lopputurnaukseen, vaan muiden joukkueiden lailla sen täytyi pelata karsinnat. FIFA päätyi ratkaisuun luultavasti edellisissä kisoissa mestaruutta puolustaneen Ranskan kompuroinnin vuoksi, mutta virallinen syy lienee luultavasti maanosien väliset paikkakiistat. Ranskan pääsy suoraan edellisiin kisoihin vuoden 1998 maailmanmestarina aiheutti sen, ettei joukkueella ollut kilpailullisia otteluita kahteen vuoteen, ja se oli laskenut motivaatiota. Vain isäntämaa pääsi lopputurnaukseen karsimatta ja se on maanosien kiintiöiden ulkopuolella. Siksi Euroopasta kisoihin osallistui 13:n asemesta 14 joukkuetta.


text: Ensikertalaisia kisoissa oli kuusi, joista neljä Afrikasta. Entisistä mestareista mukana oli kuusi ja muita mitalisteja niin ikään kuusi. Edellisten kisojen pronssimitalisti Turkki ei selvinnyt lopputurnaukseen.


text: * Ensikertalainen


text: ** Australia pääsi kisoihin Oseanian maanosaliiton karsinnoista, mutta siirtyi vuoden 2006 alussa Aasian maanosaliittoon AFC:hen.


text: Lohkot arvottiin 5. joulukuuta 2005. Korissa A oli kahdeksan parasta maata, B:ssä loput Etelä-Amerikan maat sekä Afrikan ja Oseanian maat, C:ssä yhtä paitsi loput Euroopan maat (yksi arvottiin ylimääräiseen koriin, jottei yhteenkään lohkoon tulisi kolmea Euroopan maata; arpa osui Serbia ja Montenegrolle) sekä D:ssä Aasian ja CONCACAF:n maat. Ennen arvontaa oli esisijoitettu Saksa A-lohkoon ja Brasilia F-lohkoon. Monet urheilutoimittajat nimesivät lohkot C ja E kuolemanlohkoiksi.


text: Ottelut pelattiin kaikkiaan kahdellatoista paikkakunnalla Saksan eri osissa. Myös Düsseldorfiin ja Mönchengladbachiin rakennettiin MM-mitat täyttävät stadionit, Düsseldorfiin lähes ainoastaan MM-kisoja varten. Nämä eivät tulleet kuitenkaan valituiksi MM-kisastadioneiksi osin maantieteellisistä syistä.


text: Joukkueet pelasivat alkulohkoissa kerran toisiaan vastaan. Ottelun voitosta sai kolme pistettä, tasapelistä yhden ja häviöstä jää pisteittä. Lohkojen kaksi parasta pääsivät neljännesvälierävaiheeseen. Jos ottelujen jälkeen kaksi tai useampi joukkue oli tasapisteissä, maaliero oli ensimmäinen erottava tekijä. Jos sekin oli sama, ratkaisi tehdyt maalit, keskinäisen ottelun tulos ja arvonta tässä järjestyksessä.


text: Alkulohkot pelattiin järjestelmällä, jossa ensimmäinen pelipäivä koostui avajaisten myötä kahdesta ottelusta, pelipäivät 2.–11. kolmesta, ja pelipäivät 12.–15. (jokaisen alkulohkon viimeinen ottelukierros) neljästä ottelusta. Täten kahden ensimmäisen kierroksen kaikki ottelut oli mahdollista televisioida suorina lähetyksinä, mutta jokaisessa lohkossa viimeiset ottelut pelattiin kuitenkin samanaikaisesti lopputulostaktikoinnin estämiseksi. Jokaisessa alkulohkossa kaikki kuusi ottelua pelattiin eri paikkakunnilla.


text: Otteluiden ajankohdat tässä artikkelissa paikallista aikaa (UTC+2).


text: 9. kesäkuuta 2006


text:
14. kesäkuuta 2006
15. kesäkuuta 2006
20. kesäkuuta 2006


text: 10. kesäkuuta 2006


text: 15. kesäkuuta 2006


text: 20. kesäkuuta 2006


text:
10. kesäkuuta 2006
11. kesäkuuta 2006
16. kesäkuuta 2006


text: 21. kesäkuuta 2006


text: 11. kesäkuuta 2006


text:
16. kesäkuuta 2006
17. kesäkuuta 2006
21. kesäkuuta 2006


text: 12. kesäkuuta 2006


text: 17. kesäkuuta 2006


text: 22. kesäkuuta 2006


text:
12. kesäkuuta 2006
13. kesäkuuta 2006
18. kesäkuuta 2006


text: 13. kesäkuuta 2006


text:
18. kesäkuuta 2006
19. kesäkuuta 2006
23. kesäkuuta 2006


text: 14. kesäkuuta 2006


text: 19. kesäkuuta 2006


text: 23. kesäkuuta 2006


text: Neljännesvälierät pelattiin neljänä peräkkäisenä päivänä heti alkulohko-otteluiden jälkeen. Jokaisena pelipäivänä ottelut pelattiin eri aikaan, joten kaikki ottelut oli mahdollista televisioida suorina lähetyksinä. Kaikki kahdeksan ottelua pelattiin eri paikkakunnilla.


text: 24. kesäkuuta 2006


text: 25. kesäkuuta 2006


text: 26. kesäkuuta 2006


text: 27. kesäkuuta 2006


text: Puolivälierät pelattiin kahtena peräkkäisenä päivänä kolme päivää neljännesvälierien jälkeen. Ottelut pelattiin neljännesvälierien tavoin eri aikoihin, jotta jokainen ottelu olisi mahdollista televisioida suorana lähetyksenä. Ottelut pelattiin niillä neljällä paikkakunnalla, jotka eivät isännöineet neljännesvälierien otteluita.


text: 30. kesäkuuta 2006


text: 1. heinäkuuta 2006


text: Välierät pelattiin puolivälierien tavoin kolme päivää edellisen vaiheen jälkeen, kahtena peräkkäisenä päivänä kahdella eri paikkakunnalla.


text:
4. heinäkuuta 2006
5. heinäkuuta 2006


text: Pronssiottelu pelattiin Stuttgartissa välierät hävinneiden joukkueiden kesken, kolme päivää jälkimmäisen välieräottelun jälkeen.


text:
8. heinäkuuta 2006
Loppuottelu pelattiin Berliinissä välierät voittaneiden joukkueiden kesken, neljä päivää jälkimmäisen välieräottelun jälkeen.


text: 9. heinäkuuta 2006


text: Turnauksen maalikuningas Miroslav Klose sai Kultainen kenkä -palkinnon.


text: 5 maalia


text:
3 maalia – 8 pelaajaa
2 maalia − 17 pelaajaa


text: 1 maali – 80 pelaajaa


text: Oma maali – 4 pelaajaa


text: Mastercardin tähdistöjoukkueeseen valittiin 23 vaikuttavinta pelaajaa. FIFAn tekninen ryhmä julkaisi kentällisen 7. heinäkuuta 2006.


title: Osip Mandelštam

text: Osip Emiljevitš Mandelštam (ven. Осип Эмильевич Мандельштам, puol. Mandelstam; 15. tammikuuta 1891 Varsova – 27. joulukuuta 1938) on maineikkaimpia neuvostoliittolaisia runoilijoita. Hän syntyi Varsovassa mutta varttui Pietarissa ja piti sitä kotikaupunkinaan. Valmistuttuaan Teniševin kimnaasista hän opiskeli muinaisranskaa Pietarin yliopistossa. Vuosina 1907–1910 hän oleskeli Ranskassa, Saksassa, Sveitsissä ja Italiassa.


title: Osip Mandelštam

text: Mandelštam aloitti runoilijana 1910 ja oli lähellä akmeistien koulukuntaa. Muita sen huomattavia edustajia olivat Anna Ahmatova ja Nikolai Gumiljov. Mandelštam muutti 1918 Moskovaan ja työskenteli valistusasiain kansankomissariaatissa. Hänet pidätettiin vuonna 1934 Stalinin vastaisesta runoudestaan ja karkotettiin Tšerdyniin nykyiseen Permin aluepiiriin ja myöhemmin Voronežiin. Osip Mandelštam pidätettiin toistamiseen vuonna 1938 ja hän kuoli ”Vtoraja retška”-siirtoleirissä lähellä Vladivostokia.


title: Country Express

text: Country Express on Karjaalla elokuussa 1974 perustettu suomalainen kantriyhtye. Johtajanaan Göran Grönqvist yhtye sai vuonna 1976 hitin lainakappaleella ""Daddy Frank"" ja esikoisalbumi "Country Express" myi yli 25 000 kpl saaden kultalevyn. Kyseessä oli ensimmäinen suomalaiselle kantrilevylle myönnetty kultalevy. Seuraava albumi "Relax with Country Express" myi vielä kohtuullisesti, mutta myöhemmät levyt eivät ole menestyneet.


title: Country Express

text: Vuonna 1975 Country Express voitti Göteborgissa pohjoismaisen kantrimestaruuden ja 1978 yhtye pääsi esiintymään Country Music Fan-Fair -tapahtumassa Nashvillessä ja soitti myös Grand Ole Opryssa.


title: Country Express

text: Ennen suurempaa suosiota yhtyeen jäsenet olivat soitelleet mm. dixielandia 1960-luvun puolivälistä lähtien. Tyylinmuutoksen herätteenä oli Kulttuuritalolla vuonna 1969 järjestetty Travellin' Country -kiertue, jonka pääesiintyjiä olivat Bobby Bare ja George Hamilton. Muita innoituksen lähteitä olivat Merle Haggard, Tom T. Hall, Buck Owens ja Charley Pride.


title: Country Express

text: Göteborgissa järjestetty kantrikilpailu oli tarkoitettu harrastajapohjalta toimiville yhtyeille. Kisassa oli yhtyeitä Norjasta, Ruotsista (lähes 30) ja Suomesta (yksi). Loppukilpailu oli 30. elokuuta 1975 ja sitä todisti noin 7000 kuulijaa. Country Expressin voitto oli yksimielinen ja tuomaristo kiitteli yhtyeen tasapainoista kokonaissointia, aitoa C&W-tyyliä, taitavaa neliäänistä laulua ja pehmeää komppia. Palkintona oli esiintymismatka vuoden 1976 pääsiäisen tienoilla Lontoon Wembleyllä järjestetyille Euroopan suurimmille country & western -festivaaleille. Voiton myötä yhtye sai Suomessa tehdä oman televisio-ohjelman.


title: Cardiff City FC

text: Cardiff City Football Club on jalkapalloseura Cardiffin kaupungista Walesista. Seuran edustusjoukkue pelaa kaudella 2018–2019 Englannin korkeimmalla tasolla, eli valioliigassa. Sinne se nousi suoraan ilman karsintoja, koska sijoittui toiseksi 2017–2018 kauden mestaruussarjassa Wolverhamptonin jälkeen. "The Bluebirds" on yksi kolmesta Football Leaguen sarjoissa pelaavista walesilaisjoukkueista. Se pelaa kotiottelunsa 33 280 -paikkaisella Cardiff City Stadiumilla.


title: Cardiff City FC

text: Cardiff City Football Clubin perusti Riverside Cricket Clubin jäsen Bartley Wilson. Wilson halusi kriketinpelaajille jalkapalloseuran, jotta näillä olisi tekemistä myös krikettikauden ulkopuolella. Vuonna 1899 satuaan rahallista tukea hän perusti Riverside Football Clubin, joka osallistui paikallisiin sarjoihin. Kun vuonna 1905 Cardiff sai kaupungin oikeudet (City), hän halusi muuttaa seuran nimen Cardiff Cityksi. Etelä-Walesin jalkapalloliitto ei kuitenkaan suostunut nimenvaihdokseen, koska joukkue ei pelannut riittävän korkeatasoisessa sarjassa. Vuonna 1908 seura pääsi Etelä-Walesin liigaan ja sai ottaa nimekseen Cardiff City AFC mutta säilyi kuitenkin amatöörijoukkueena.


title: Cardiff City FC

text: Huhtikuussa 1910 Cardiff City AFC:sta tehtiin osakeyhtiö ja ammattilaisseura. Tuolloin se pelasi Southern Leaguen 2. divisioonassa uudella Ninian Parkin kentällään. Saman vuoden kesäkuussa seura palkkasi ensimmäisen ammattilaispelaajansa, laituri Jack Evansin. Vuonna 1913 joukkue nousi 1. divisioonaan.


title: Cardiff City FC

text: Vuonna 1920 Cardiff pääsi Jalkapalloliigaan monien muiden etelän joukkueiden tavoin. Ensimmäisen liigan alaisen sarjan, silloisen 2. divisioonan, kautensa avausottelussa se voitti Stockportin 5–2. Kausi sujui muutenkin hyvin, ja lopulta joukkue sijoittui lopullisessa sarjataulukossa toiseksi, heti Birminghamin taakse vain maalierolla. Samalla kaudella joukkue pääsi myös FA Cupin välieriin. Ensimmäisellä kaudellaan korkeimmalla sarjatasolla seura sijoittui neljänneksi, ja kaksi vuotta myöhemmin liigamestaruus jäi vain yhden rangaistuspotkumaalin päähän Huddersfieldistä.


title: Cardiff City FC

text: Vuonna 1927 Cardiff City voitti English Cupin (nyk. FA Cup) peittoamalla Wembleyllä pelatussa loppuottelussa Lontoon mahtiseuran Arsenalin maalein 1–0. Cardiffista tuli tuolloin ensimmäinen ja vielä nykyäänkin ainoa cupin voittanut walesilaisjoukkue. Vuonna 1929 Cardiff City putosi 2. divisioonaan, ja kaksi vuotta myöhemmin 3. divisioonaan. Muutaman vuoden räpisteltyään 3. divisioonaan keskikastin alemmalla puolella, oli seura pudota kokonaan liigan sarjoista kaudella 1933–1934 jäätyään loppupisteissä viimeiseksi.


title: Cardiff City FC

text: Toisen maailmansodan jälkeen jalkapalloilutoiminnan uudelleen käynnistyttyä Britteinsaarilla 3. divisioonan etelälohkoon päässyt Cardiff esitti aivan toisenlaisia otteita voittaen koko sarjan yhdeksän pisteen erolla, mikä tarkoitti nousua kakkoseen. Muutaman täpärästi divisioonan terävimmän kärjen takana vietetyn vuoden jälkeen Cardiff voitti sarjansa kaudella 1951–1952, ja nousi jälleen korkeimmalle sarjatasolle. Siellä menestystä ei kuitenkaan siunaantunut, ja lopulta joukkue putosi takaisin 2. divisioonaan viiden kauden jälkeen.


title: Cardiff City FC

text:
1960-luvun alussa Cardiff nousi jälleen 1. divisioonaan. Noihin aikoihin, kun se vielä oli mahdollista, Englannin liiton alaisissa sarjoissa pelannut Cardiff City otti osaa Walesin cupin ja voitti sen useana vuonna peräkkäin. Sitä kautta se pääsi mukaan myös eurokentille, Cup-voittajien cupiin. Ensimmäisellä kaudellaan Cup-voittajien cupissa, 1964–1965 seura pääsi puolivälieriin raivaamalla tieltään ensin Esbjergin Tanskasta ennen sensaatiomaista 2–1 -voittoaan Lissabonin mahtiseurasta Sportingista. Puolivälierissä vastaan asettui Real Zaragoza, jonka kanssa se pelasi vieraissa 1–1 -tasapelin, mutta hävisi kotonaan maalein 0–1. Kolme vuotta myöhemmin Cardiff pääsi välieriin voitamalla puolivälierissä Moskovan Torpedon. Välierissä Hamburger SV kuitenkin katkaisi siivet loppuotteluhaaveilta.
1970-luvun puolella Cardiff rökitti Real Madridin kotikentällään Cup-voittajien cupin puolivälierissä, mutta jälleen kerran tie katkesi, kun joukkue palasi toisesta osaottelusta Santiago Bernabéulta maalein 2–0 hävinneinä. Liigassa seura putosi yhden vuoden ajaksi 3. divisioonaan noustakseen heti seuraavaksi vuodeksi takaisin.


title: Cardiff City FC

text: 1980-luvun aikana Cardiff sekä nousi että putosi liigassa kolme kertaa. Aloitettuaan vuosikymmenen 2. divisioonassa seura päätyi lopulta neloseen. 1990-luvun alkuvuodet sujuivat vastaavissa merkeissä liigan alimmassa divisioonassa. Kaudella 1992–1993 Cardiff vihdoin voitti 3. divisioonaksi muuttuneen nelosdivisioonaan mestaruuden. Riemua ei kuitenkaan pitkään kestänyt, sillä heti seuraavan kauden jälkeen organisaation erimielisyyksistä kärsinyt seura putosi takaisin alimmalle liigatasolle. Uusien tuulien puhaltaessa seurassa nousi se jälleen sarjatasoa ylemmäksi 1998–1999, mutta tälläkään kertaa riemua ei riittänyt kuin yhdeksi vuodeksi. Vuonna 2000 libanonilainen, entinen Wimbledonin omistaja Sam Hammam osti juuri kolmoseen pudonneen seuran itselleen, minkä voidaan katsoa aloittaneen merkittävän noususuhdanteen, sillä jo seuraavaksi kaudeksi seura nousi takaisin 2. divisioonaan, ja kaudeksi 2003–2004 jo 1. divisioonaan. Vuonna 2008 Cardiff selviytyi FA Cupin loppuotteluun kukistettuaan välierässä Barnsleyn 1–0. Loppuottelussa Cardiff hävisi Portsmouthille 0–1. 2012 Cardiff hävisi Englannin liigacupin loppuottelun Liverpoolille rangaistuspotkukilpailun jälkeen 2–3. Kaudeksi 2013–2014 Cardiff nousi valioliigaan oltuaan mestaruussarjan ykkönen. Jo yhden kauden jälkeen seura putosi takaisin mestaruussarjaan jäätyään valioliigassa viimeiseksi.


title: Amiinit

text: Amiinit ovat ammoniakin (NH) kaltaisia yhdisteitä, joissa on vetyatomin tai -atomien tilalla orgaaninen ryhmä. Amiinit luokitellaan typpeen sitoutuneiden orgaanisten ryhmien lukumäärän perusteella: Koska tertiäärisessäkin amiinissa on vielä vapaa elektronipari, voi typpeen sitoutua neljäskin orgaaninen ryhmä. Näin syntyy kvaternäärisiä ammoniumyhdisteitä, jotka eivät ole neutraaleja amiineja, vaan positiivisia ioneja. Ne muodostavat suoloja, joissa on pakko olla mukana varaukseltaan negatiivinen anioni.


title: Amiinit

text: Amiinit ovat ammoniakin tapaan emäksisiä yhdisteitä. Ne liukenevat veteen muodostaen emäksisen liuoksen ja happojen kanssa amiinit muodostavat ammoniumsuoloja. Suurin osa alifaattisista amiineista on likimain ammoniakin vahvuisia emäksiä. Aromaattiset amiinit (aniliinit) ja heterosykliset aromaattiset amiinit ovat sen sijaan huomattavasti heikompia emäksiä kuin alifaattiset amiinit. Primääriset ja sekundääriset amiinit muodostavat vetysidoksia typessä olevien vetyatomien välityksellä, ja siksi niillä on korkeammat kiehumispisteet kuin samanpainoisilla alkaaneilla.Tertiääriset amiinit eivät muodosta vetysidoksia, koska niissä ei ole yhtään typpeen liittynyttä vetyatomia. Siksi trimetyyliamiinin kiehumispiste (3,5 °C) on paljon alhaisempi kuin 1-aminopropaanin (48,6 °C).


title: Amiinit

text: Yksinkertaiset, kevyet amiinit haisevat epämiellyttävälle, kuten ammoniakille: niillä on läpitunkeva, pistävä haju. Esimerkiksi vastaniitetyn heinän ja kalan haju johtuvat pienimolekyylisistä amiineista. Monimutkaisemmat amiinit (joissa ei ole muita funktionaalisia ryhmiä) haisevat virtsalle, ammoniakille, mädälle kalalle tai vastaavalle. Monenlainen elollinen toiminta tuottaa amiineja, joilla on tunnusomainen epämiellyttävä haju; esimerkiksi putreskiini, spermiini, spermidiini ja kadaveriini ovat spermassa esiintyviä diamiineja. Syy tähän on se, että amiinit ovat aminohappojen, elämän peruspalikoiden, hajoamistuotteita.


title: Amiinit

text: Heterosykliset amiinit, kuten pyridiini, pyrroli, imidatsoli, indoli ja kinoliini ovat yleisiä orgaanisessa kemiassa ja monilla niistä on tärkeitä biologisia ominaisuuksia. Ne ovat monien lääkeaineiden rakenneosia. Esimerkiksi simetidiini (Tagamet®) on mahahapon eritystä vähentävä H2-salpaaja, joka oli 1980-luvulla maailman eniten myydyin lääke, sisältää imidatsolirenkaan.


title: Amiinit

text: Kun primääriset amiinit, R-NH, reagoivat aldehydien tai ketonien kanssa, saadaan yhdisteitä, joilla on hiili-typpi-kaksoissidos. Tällaista yhdistettä sanotaan imiiniksi tai Schiffin emäkseksi. Amiineja voidaan alkyloida ja asyloida. Primääriset ja sekundääriset amiinit reagoivat happokloridien ja anhydridien kanssa jolloin saadaan amideja.


title: Amiinit

text: Ammoniakin ja amiinen alkylointi


title: Amiinit

text: Ammoniakki ja amiinit ovat hyviä nukleofiilisten substituutioreaktioiden nukleofiilejä. Ammoniakista voidaan valmistaa alkyloimalla amiineja primäärisestä amiinista aina kvaternääriseen ammoniumsuolaan (RNX) asti.


title: Amiinit

text: Nitriilien ja amidien pelkistäminen


title: Amiinit

text: Nitriilit ja amidit pelkistyvät amiineiksi litiumalumiinihydridillä LiAlH.


title: Kansainvälinen suvaitsevaisuuden päivä

text: Kansainvälinen suvaitsevaisuuden päivä on YK:n vuonna 1996 julistama kansainvälinen vuosipäivä, jota vietetään 16. marraskuuta. Edellinen vuosi 1995 oli YK:n "suvaitsevaisuuden vuosi", jolloin 16. marraskuuta hyväksyttiin YK:n suvaitsevaisuuden periaatteiden julistus.


title: Kansainvälinen suvaitsevaisuuden päivä

text: Suvaitsevaisuuden päivänä YK muistuttaa kaikkia kunnioittamaan ihmisten moninaisuutta, vapautta ja tasa-arvoa ja kannustaa erilaisten kulttuurien, yhteiskuntien ja ihmisten väliseen yhteistyöhön, arvostukseen ja vuorovaikutukseen.


title: Kansainvälinen suvaitsevaisuuden päivä

text: Päätös kansainvälisen suvaitsevaisuuden päivän viettämisestä tehtiin YK:n yleiskokouksessa 12.12. vuonna 1996. Päivän ajankohta juontuu siitä, että juuri 16. marraskuuta 1995 Unescon jäsenvaltiot hyväksyivät suvaitsevaisuuden periaatteiden julistuksen (Declaration of Principles on Tolerance).


title: Kansainvälinen suvaitsevaisuuden päivä

text: Unescon julistuksen mukaan suvaitsevaisuus on "meidän maailmamme kulttuureiden, ilmaisutapojemme ja inhimillisten elämänmuotojen rikkaan moninaisuuden kunnioittamista, hyväksymistä ja arvostamista." Julistus myös tarkentaa suvaitsevaisuuden ja ihmisoikeuksien suhdetta:


title: Kansainvälinen suvaitsevaisuuden päivä

text: - Ihmisoikeuksien kunnioittamisen periaatteen mukaisesti suvaitsevaisuuden osoittaminen ei merkitse yhteiskunnallisen epäoikeudenmukaisuuden sietämistä eikä omasta vakaumuksesta luopumista eikä sen heikentämistä. Se merkitsee, että ihminen saa vapaasti pitää kiinni vakaumuksestaan ja hyväksyy sen, että toiset pitävät kiinni omastaan. Se merkitsee sen tosiasian hyväksymistä, että ihmisillä, jotka ovat luonnostaan erilaisia ulkomuotonsa, asemansa, puhetapansa, käyttäytymismuotojensa ja arvojensa puolesta, on oikeus elää rauhassa ja olla sellaisia kuin ovat. Se merkitsee myös, ettei kukaan saa väkisin tyrkyttää näkemyksiään toisille.


title: Kansainvälinen suvaitsevaisuuden päivä

text: Julistuksessa todetaan, että suvaitsevaisuus ei ole vain vaalittava arvo, vaan myös edellytys rauhalle sekä yleiselle taloudelliselle ja sosiaaliselle kehitykselle.


title: System R

text: System R oli IBM:n vuosina 1973-1976 tuottama maailman ensimmäinen relaatiotietokantaohjelma. Relaatiomallin teoretisoi vuonna 1970 matemaatikko Edgar F. Codd kirjoituksessaan "Relational Model of Data for Large Shared Data Banks". IBM:n San Jose Research laboratoriossa kehitettiin Coddin ajatuksen pohjalta prototyyppi relaatiomallin toteuttavasta tietokannasta. Projektin yhteydessä syntyi myös SQL-kieli relaatiotietokannan ohjaamiseen.


title: System R

text: System R oli pohjana IBM:n myöhemmille tietokannoille, SQL/DS:lle ja DB2:lle, joista jälkimmäisellä nimellä toimiva tuote on käytössä ja kehityksen kohteena edelleen. Alun perin relaatiomallia suunniteltiin vain tiedon hakua varten, mutta System R todisti mallin sopivan mainiosti kaikenlaiseen tapahtumankäsittelyyn.


title: Drifting

text: Drifting on Japanissa alkunsa saanut autoharrastuksen muoto. Driftingin idea on ajaa sivuluisussa mahdollisimman suuressa kulmassa koko radan leveyttä hyödyntäen niin suurella nopeudella kuin mahdollista. Suomessa driftingissä on kilpailtu vuodesta 2006.


title: Drifting

text: Drifting sai alkunsa Japanissa. Japanilainen kilpa-kuljettaja Kunimitsu Takahashi omasi 70-luvulla todella aggressiivisen ajotavan, jossa hän pyrki viemään auton ylikovaa mutkaan, joka puolestaan johti yliohjautumiseen minkä Takahashi piti yllä mutkan ajan. Takahashin suoritteiden innoittamana Japanin mutkaisilla vuoristoteillä ajetut laittomat Touge-kilpailut alkoivat matkia kyseistä ajotapaa. Tuolloin driftingiä ei kuitenkaan pidetty itsenäisenä kilpailulajina.


title: Drifting

text: Nykymuodossa tunnetuksi kilpailulajiksi drifting muodostui vasta 2000-luvulla, kun Japanin ensimmäinen D1GP järjestettiin vuonna 2001. Tätä ennen kilpailut olivat keskittyneet yksilösuoritteisiin, kun D1GP toi mukaan pariajofinaalit, tandem-vaiheen. Samalla myös tuomarointiin kirjoitettiin selkeät kriteerit ja lajia voitiin alkaa pitämään vakavasti otettavana moottoriurheilun muotona. Lajina drifting rantautui Suomeen vuonna 2006. Vuonna 2011 AKK Motorsport tunnusti lajin virallisesti myöntämällä sille trophy-arvon. Vuodesta 2011 laji on omannut SM-arvon.


title: Drifting

text: Suomessa järjestetään drifting-kilpailuja muun muassa FPDA:n ja Radalle.com-tapahtumissa.


title: Walesin cup

text:
Walesin cup (, ) on vuosittainen walesilainen cup-muotoinen jalkapallokilpailu.
Cupin järjestää Walesin jalkapalloliitto. Cup on pelattu joka vuosi vuodesta 1876 maailmansotavuosia lukuun ottamatta.


title: Walesin cup

text: Cupiin saavat osallistua nykyisin vain Walesin sarjoissa pelaavat joukkueet. Ennen vuotta 1996 cupiin saivat ottaa osaa myös Walesin rajan lähellä sijaitsevat englantilaisjoukkueet. Kuitenkin vain vuonna 1992 perustetun Walesin liigan joukkueilla oli mahdollisuus edetä kilpailun voiton kautta UEFA Cupiin (aikaisemmin Cup-voittajien Cupiin). Samalla kiellettiin myös Englannin sarjoissa pelaavien walesilaisjoukkueitten osanotto. Tämän vuoksi perustettiin erillinen FAW Premier Cup, johon Englannissa pelaavat walesilaiset ammattilaisjoukkueet saivat osallistua.


title: Walesin cup

text: Kausien 1961–1962 ja 1984–1985 välillä loppuottelu oli kaksiosainen. Kauteen 1970–1971 saakka voittaja ratkaistiin ainoastaan pisteiden, ei vierasmaalisäännön tai maalieron perusteella. Jos otteluiden jälkeen pisteet olivat tasan, pelattiin uusintaottelu.


title: Naapurini Totoro

text: Naapurini Totoro () on japanilainen Hayao Miyazakin käsikirjoittama ja ohjaama fantasia-aiheinen anime-elokuva vuodelta 1988. Elokuvan tuotti Studio Ghibli. "Naapurini Totoro" on nykyään yksi Ghiblin tunnetuimmista ja suosituimmista animeista, ja elokuvassa esiintyvästä Totoro-kuninkaasta on sittemmin tullut studion tunnuksessa esiintyvä maskotti. Elokuvaa pidetään joskus omaelämäkerrallisena, sillä ohjaaja Miyazakin oma äiti sairasti elokuvan päähenkilöiden äidin tapaan tuberkuloosia.


title: Naapurini Totoro

text: Yleisradio esitti elokuvan ensimmäisen kerran Suomen televisiossa vuonna 1995. Teatteri-ensi-iltansa elokuva sai syyskuussa vuonna 2006, 18 vuotta valmistumisensa jälkeen. Suomeksi puhutun version ääninäyttelijöitä on ohjannut Pekka Lehtosaari. Yleisradion televisioesityksessä elokuvasta käytettiin nimeä "Näkymätön ystävä"..


title: Naapurini Totoro

text: Elokuvalle on tehty 13-minuuttinen jatko-osa "Mei to konekobasu" (”Mei ja kissanpentubussi”), joka on yksi monista Hayao Miyazakin ohjaamista, Mitakan Ghibli-museon elokuvateatterissa näytetyistä lyhytelokuvista. Lyhytelokuvaa ei ole koskaan levitetty museon ulkopuolella.


title: Naapurini Totoro

text: Elokuvan pääosassa ovat kymmenenvuotias Satsuki Kusakabe (草壁皐月) ja hänen neljävuotias pikkusiskonsa Mei Kusakabe (草壁メイ). Satsuki on japanilaisen kalenterin toukokuuta vastaavan viidennen kuukauden perinteinen nimi. Mei-nimi heijastaa Satsukin nimeä (, toukokuu). Alun perin ohjaaja Miyazaki luonnosteli elokuvan perheeseen vain yhtä kuusivuotiasta tyttölasta, jolla oli lopullisten kahden lapsen piirteitä. Tyttö näkyy elokuvan laajasti levinneessä ja Suomessakin käytettävässä julisteessa, mutta ennen tuotannon aloittamista yhtiö päätti tehdä kaksi erillistä tyttöä. Tämä näkyy hahmojen etunimissä, jotka tarkoittavat molemmat toukokuuta.


title: Naapurini Totoro

text: Satsukin ja Mein isä Tatsuo Kusakabe (草壁達夫) työskentelee Tokion yliopiston arkeologian ja antropologian laitoksella. Heidän äitinsä Yasuko Kusakabe (草壁靖子) sairastaa tuberkuloosia ja on sen vuoksi sairaalassa. Kusakabejen naapurustossa asuvat myös esiteini-ikäinen Kanta Ōgaki (大垣寛太) ja hänen isoäitinsä (お祖母ちゃん, "Obāchan"). Kanta karttelee Satsukia kun taas hänen isoäitinsä huolehtii tytöistä heidän isänsä poissa ollessa. Tärkeässä osassa ovat myös Totoro-olennot (トトロ, "Totoro"), joita on kolme. Totoro-kuningas (大トトロ, "Ō-Totoro") on Totoroista suurin. Se on ystävällinen ja väriltään harmaa. Totorosta puhuttaessa yleensä viitataan Totoro-kuninkaaseen. Keskimmäinen totoro (中トトロ, "Chū Totoro") on sininen ja hieman yli puolimetrinen. Se muistuttaa suuresti Totoro-kuningasta. Pikkutotoro (小トトロ, "Shō Totoro") on 20-senttimetrinen, valkoinen totoro, joka voi muuttua näkymättömäksi. Kissabussi (猫バス, "Nekobasu") on Totorojen ystävä, kissa, joka on muuttunut bussiksi. Kissabussi juontaa juurensa japanilaiseen uskomukseen, jonka mukaan kissa saisi tarpeeksi vanhaksi eläessään taikavoimia ja muuttuisi velhokissaksi, bakenekoksi. Kissabussi oli tällainen kissa, joka näki kerran linja-auton ja halusi itsekin olla sellainen.


title: Naapurini Totoro

text: On vuosi 1958. Kusakaben perhe yhdistyy jälleen, kun yliopiston professori (Shigesato Itoi) ja hänen noin 10- ja 4-vuotiaat tyttärensä Satsuki ja Mei (Noriko Hidaka ja Chika Sakamoto) muuttavat Japanin maaseudulle erääseen vanhaan taloon ollakseen lähellä tyttöjen pitkästä ja nimettömästä sairaudesta sairaalassa toipuvaa äitiä (Sumi Shimamoto). Tytöt saavat selville, että talossa asustaa pikkuruisia eläviä tomupalloja nimeltä susuwatari (pieniä talon henkiä, joita näkyy siirryttäessä valoisasta paikasta pimeään). Tyttöjen sopeutuessa uuteen kotiinsa ja pitäessä hauskaa isänsä kanssa nokipallot jättävät talon ja ajelehtivat tuulen mukana pois.


title: Naapurini Totoro

text: Leikkiessään eräänä päivänä ulkona Mei näkee kaksi valkeaa suippokorvaa kulkemassa ruohikon halki. Mei seuraa korvia talon alle ja löytää sieltä kaksi pientä maagista olentoa. Olennot johdattavat hänet orjantappurapensaan halki suureen onttoon kamferipuuhun. Onkalossa Mei tapaa pienten valkeiden otusten suuremman version ja ystävystyy sen kanssa. Kun Mei kysyy otukselta (Hitoshi Takagi) sen nimeä, otus päästää sarjan karjaisuja, jotka Mei tulkitsee ”Totoroksi” (”Totoro” on ilmeisesti tulos Mein epäonnistuneesta yrityksestä lausua japanin ”peikkoa” tarkoittava sana (トロール "torōru")). Tyttöjen isä kertoo otuksen olevan ”metsän vartija”.


title: Naapurini Totoro

text: Eräänä sateisena iltana tytöt seisovat bussipysäkillä odottaen isäänsä töistä kotiin. He huolestuvat, kun bussi saapuu pysäkille ilman isää. Lopulta väsynyt Mei nukahtaa Satsukin selkään. Vähän ajan kuluttua Totoro saapuu tyttöjen viereen, ja Satsuki saa nähdä otuksen vihdoin omin silmin. Totoro seisoo sateessa suojanaan vain yksi pieni lehti, joten Satsuki tarjoaa tälle isänsä sateenvarjoa. Totoro ilahtuu sekä sateenvarjosta että siihen putoavien sadepisaroiden aiheuttamasta ropinasta. Vastalahjaksi Totoro antaa Satsukille pähkinöitä ja siemeniä sisältävän nyytin. Sitten pysäkille saapuu bussin mallinen jättiläiskissa, jonka kyytiin Totoro nousee sateenvarjo mukanaan. Pian sen jälkeen tyttöjen isä saapuu viimein pysäkille toisella bussilla.


title: Naapurini Totoro

text: Tytöt kylvävät Totorolta saamansa siemenet maahan. Muutamaa päivää myöhemmin he heräävät keskellä yötä ja näkevät Totoron ja tämän pikkuapulaiset seremoniallisen tanssin pyörteissä kylvettyjen pähkinöiden ja siementen ympärillä. Tytöt osallistuvat mukaan tanssiin, ja siemenet alkavat itää nopeaan tahtiin. Lopulta taimista kasvaa jättimäinen puu. Totoro vie apulaisensa ja tytöt ajelulle maagisella lentävällä hyrrällä. Aamulla puu on kadonnut, mutta siemenet ovat todella alkaneet itää.


title: Naapurini Totoro

text: Tytöt saavat tietää, että heidän äitinsä suunnitteilla ollut vierailu kotiin on jouduttu perumaan, koska äidin vointi on kääntynyt huonommaksi. Satsuki huolestuu syvästi, sillä hän on jo tarpeeksi vanha ymmärtääkseen kuoleman. Turhautuneena ja peloissaan Satsuki huutaa Meille ja ryntää sitten tiehensä. Mei puolestaan uskoo, että äiti paranee, jos tämä vain saa terveellistä ruokaa, joten hän lähtee itse kävelemään kohti sairaalaa mukanaan maissintähkä.


title: Naapurini Totoro

text: Mein katoamisen johdosta Satsuki ja kylän naapurit ryhtyvät suuriin etsintöihin. Etsintöjen jatkuessa tuloksettomina Satsuki alkaa vaipua epätoivoon ja käy lopulta kamferipuun luona rukoilemassa Totoroa apuun. Totoro ilahtuu saadessaan olla avuksi, kutsuu kissabussin paikalle ja neuvoo Satsukia nousemaan sen kyytiin. Kissabussi viekin Satsukin eksyneen ja kaukana tien varrella istuvan Mein luo. Sitten kissabussi vie molemmat tytöt maaseudun halki sairaalaan katsomaan tyttöjen äitiä. Tytöt istuvat sairaalan ulkopuolella sijaitsevassa puussa kuunnellen vanhempiensa käymää keskustelua. He saavat tietää, että äitiin on iskenyt vain pienimuotoinen flunssa ja että tällä ei muuten ole hätää. He jättävät maissintähkän vaihvihkaa sairaalaan ikkunalaudalle, mistä heidän yllättyneet vanhempansa löytävät sen. Sitten kissabussi vie tytöt takaisin kotiin ja katoaa näkyvistä.


title: Naapurini Totoro

text:
Lopputekstien aikana nähdään, että Mein ja Satsukin äiti pääsee viimein kotiin. Tytöt leikkivät yhdessä muiden lasten kanssa Totoron ja tämän ystävien seuratessa heitä näkymättömistä.
"Naapurini Totoroa" ja samaan aikaan julkaistua "Tulikärpästen hautaa" näytettiin elokuvateattereissa peräkkäin. Tätä on selitetty kahdella syyllä, joista toisen mukaan "Naapurini Totoron" pelättiin epäonnistuvan ja "Tulikärpästen haudan" toivottiin houkuttelevan katsojia. Toisen selityksen mukaan "Tulikärpästen hauta" olisi saattanut masentaa katsojia liikaa, ellei sen perässä olisi näytetty "Naapurini Totoroa". Alkuperäisessä esityksissä monet katsojat eivät elokuvien aihepiirien vastakohtaisuuden takia pystyneet katsomaan "Tulikärpästen hautaa" loppuun mikäli se esitettiin "Naapurini Totoron" jälkeen, mutta elokuvien ollessa toisin päin ongelmaa ei ollut.


title: Naapurini Totoro

text: Japanilainen tähtitieteilijä Takao Kobayashi antoi yhdelle löytämälleen asteroidille nimen "10160 Totoro". Kansainvälinen tähtitieteellinen unioni on hyväksynyt nimiehdotuksen.


title: Naapurini Totoro

text: Helsingin Sanomien kriitikko Leena Virtanen on luonnehtinut Totoroa yhdeksi maailman parhaista animaatioista.


title: Varhaiskristillisyys

text: Varhaiskristillisyys (vanh. alkuseurakunta ja alkukirkko) tarkoittaa kristillisiä kirkkoja ja yhteisöjä ennen sen sallimista vuonna 315. Kristinusko syntyi, kun Jeesuksen opetuslapset kokivat Galileassa ilmestyksiä, joiden perusteella he vakuuttuivat Jeesuksen kuolleista heräämisestä ja ylösnousemuksesta. Alkuseurakunnan keskuspaikka oli Jerusalem, mutta samantapainen yhteisö lienee toiminut myös Galileassa. Alkuseurakunta piti itseään osana juutalaisuutta. Sen hengellisyydessä painottui lopun aikojen odotus ja siksi keskittyminen pelkästään hengellisiin asioihin. Yhteisö koki Jerusalemissa voimakkaan ilmestyksen, jota kristillisessä traditiossa kutsutaan Pyhän Hengen vuodatukseksi ja joka on Apostolien teoissa sijoitettu juutalaisten helluntaijuhlan yhteyteen. Tämän ilmestyksen yhteydessä ja sen jälkeen alkuseurakuntaan liittyi kreikkaa puhuvia juutalaisia paluumuuttajia, joiden ensimmäinen johtaja oli Stefanos. Näiden ja arameankielisten välille syntyi teologisia erimielisyyksiä. Vainoamisen takia kreikankieliset hellenistikristityt siirtyivät Syyriaan ja alkoivat julistaa uskoaan pakanoille eli muille kuin juutalaisille.


title: Varhaiskristillisyys

text: Kristinusko sai alkunsa Jeesus Nasaretilaisen saarnaamistoiminnasta Rooman valtakunnan miehittämässä Juudean provinssissa n. 30-33 jaa. Kristinusko levisi nopeasti kaupungista toiseen. Varhaiset kristityt olivat pitkään pääosin kaupunkilaisia.


title: Varhaiskristillisyys

text: Alkukirkosta on olemassa hyvin useita laajallekin levinneitä väärinkäsityksiä, jotka eivät kestä tieteellistä tarkastelua. Ihannekuvissa kirkko on esimerkiksi alun perin ollut yhtenäinen yhteisö, jossa kaikki kristityt harjoittivat kirkollista yhteyttä keskenään ja jakautunut kristikunta on verrattain uusi asia. Ihannekuvan mukainen kirkollinen ykseys voidaan nähdä velvoittavana esikuvana, johon pitää pyrkiä takaisin.


title: Varhaiskristillisyys

text: Teologian tohtori Juha Molarin mukaan Jeesuksen päivien jälkeinen "alkuseurakunta" oli mainettaan rajumpi uskonnollinen lahko.


title: Varhaiskristillisyys

text: Jeesuksen silminnäkijät kertoivat siitä, mitä Jeesus oli puhunut ja tehnyt. Tätä suullista perimätietoa opetettiin uusien seurakuntien opettajille. Pian kuitenkin huomattiin, että kohta tämä silminnäkijäsukupolvi kuolisi pois. Tämän seurauksena syntyi tarve saattaa suullinen perimätieto kirjalliseen muotoon. Aluksi kirjalliseen muotoon siirtyi todennäköisesti jonkinlaisia Jeesuksen tekojen tai puheiden kokoelmia ja muistelmia, joita levitettiin eri seurakunnissa. Käytännön syistä Jeesuksen puheita käännettiin tässä vaiheessa arameasta kreikaksi. 60-luvun lopulla näitä suullisia ja kirjallisia lähteitä kerättiin yhteen ja kirjoitettiin ensimmäinen evankeliumi eli Markuksen evankeliumi. Tutkijat kiistelevät siitä syntyikö Markuksen evankeliumi 60-luvun lopussa tai 70-luvun alussa. UT:n neljä evankeliumia kirjoitettiin suurin piirtein vuosina 65–100.


title: Varhaiskristillisyys

text: Evankeliumit syntyivät eri seurakunnissa eri puolilla silloista tunnettua maailmaa. Markuksen evankeliumin arvellaan syntyneen Roomassa ja Matteuksen evankeliumin taas Antiokiassa. Evankeliumit tulivat nopeasti tunnetuksi eri seurakunnissa, ja todennäköisesti toisen vuosisadan alussa kaikki neljä evankeliumia olivat jo saavuttaneet keskeisen roolin seurakuntien uskon elämässä.


title: Varhaiskristillisyys

text: Evankeliumien lähteistä puhuttaessa tulee toistuvasti esille ns. kaksilähdeteoria ja Q-lähde (”Q-evankeliumi”). Kaksilähdeteorian ydinajatus on se, että Matteus ja Luukas ovat käyttäneet lähteinään nimenomaan Markuksen evankeliumia ja Q-lähdettä. Ajatus Q-lähteestä perustuu siihen, että Matteuksen ja Luukkaan evankeliumeista löytyy paljon yhteistä materiaalia, jota ei kuitenkaan löydy Markuksen evankeliumista. Monet tutkijat olettavat, että tämä Matteusta ja Luukasta yhdistävä Markuksesta puuttuva kertomusaines periytyy olemassa olleesta lähteestä, jota on ryhdytty kutsumaan Q-lähteeksi.


title: Varhaiskristillisyys

text: Juha Molarin mukaan varhaisimman evankeliumin synty heijastaa lahkojen johtajien hyvin tunnettua menetelmää joukkojensa hallitsemiseksi. Q-evankeliumi velvoitti kuulijansa Jeesuksen kiusauskertomuksesta alkaen alistuvaan ryhmäorjuuteen. Lahkon johtajat tekivät kertomuksen avulla Jumalan Pojasta absoluuttisen ihanteen, jotta ihmiset valitsisivat nälissäänkin Jumalan sanan, so. ryhmään kuulumisen.


title: Varhaiskristillisyys

text: Juhani Kuosmasen mukaan alkuseurakunnassa kokoonnuttiin sekä pienryhminä että koko seurakuntana. Alkuseurakunnalla oli aluksi kaksi kokouspaikkaa: pyhäkkö ja kodit. Pyhäkössä sekä julistettiin evankeliumia kääntymättömille että opetettiin uskovia, joiden kokouspaikaksi pyhäkössä muodostui Salomon pylväskäytävä. Ehtoollista ei vietetty pyhäkössä, koska siellä kulki kaikki kansa, vaan pienemmät suljetut tilaisuudet pidettiin kodeissa. Raamatunopetus tapahtui sekä pyhäkössä että kodeissa. Myöhemmin alkuseurakunta ajettiin ulos pyhäköstä. Esa Nenosen mukaan alkuseurakunnassa ihmiset elivät lähellä toisiaan. Olavi Kokkosen mukaan alkuseurakunnissa kokoonnuttiin kodeissa. Nuorilla kotiseurakunnilla ei ollut pastoreita tai saarnaamaan pystyviä henkilöitä. Heidän oli omin avuin tultava keskenään toimeen. Siksi siellä vallitsi periaate, että jokaisen jäsenen tuli kykyjensä mukaan rakentaa seurakuntaa – laulaen, profetoiden, kertomalla jonkin opettavan asian tai ilmestyksen ja selittämällä kieliä. Kaikki paikalla olijat saattoivat profetoida eli Pyhän Hengen innoittamina puhua rakennukseksi, kehotukseksi ja lohdutukseksi. Alkuseurakuntien aikoina suuremmissa kokoontumisissa sekä puhujavierailujen yhteydessä oli julistamaan kykenevillä selkeästi keskeinen osa. Jumalanpalveluksen esittävä ja ohjelmallinen eteneminen oli silloin muutaman henkilön vastuulla. Väinö Hottin mukaan alkuseurakunta käsitti kaikki paikkakunnan uskovat.


title: Varhaiskristillisyys

text: Alkuseurakuntaa innoitti usko Jumalan valtakunnan pikaiseen toteutumiseen, jossa Jumalan tahtoma hyvä elämänjärjestys toteutuisi. Seurakunta ennakoi sitä omassa elämässään. Ilmestyskirja on yksi todiste varhaisten kristittyjen voimakkaasta apokalyptisesta suuntautumisesta ja heidän lujasta uskostaan lopunaikoihin ja niiden läheisyyteen.


title: Varhaiskristillisyys

text: Varhaiskristilliseen hengellisyyteen kuului yhteisöllisyys. Apostolien teoissa kuvataan että kristityt elivät "keskinäisessä yhteydessä".


title: Varhaiskristillisyys

text: Varhaiset kristityt paastosivat keskiviikkoisin ja perjantaisin.


title: Varhaiskristillisyys

text: Kristittyjen ensimmäinen sukupolvi oli kasvanut yhteydessä synagogajumalanpalvelukseen ja he jatkoivat sen rakenteiden käyttämistä omassa jumalanpalvelusmuodossaan ainakin vuoteen 70 asti. Myöhemmät sukupolvet ovat unohtaneet nämä juuret.


title: Varhaiskristillisyys

text: Alkuseurakunta palvoi Jumalaa. Rooman keisarikunnassa turvauduttiin usein itämaisiin mysteeriuskontoihin, joissa luvattiin ikuista elämää eksoottisia menoja tarkasti noudattamalla. Tällaiset kultit eivät kuitenkaan olleet yleensä universaaleja sen enempää maantieteellisesti kuin yhteiskunnallisestikaan.


title: Varhaiskristillisyys

text: Roger Petterssonin mukaan alkukirkossa oltiin hyvin tarkkoja siitä, kenen kanssa oltiin sakraalisessa yhteydessä. Werner Elertin mukaan todellinen alkukirkko sulki hereetikot ulkopuolelleen ja piti kiinni suljetusta kommuuniosta (ehtoollisesta).


title: Varhaiskristillisyys

text: Alkuseurakunnassa kaste oli sinetti, jolla ympärileikkauksen tavoin vahvistettiin seurakunnan jäsenyys. Kaste korvasi ympärileikkauksen ja synnytti uuden tasa-arvoisten opetuslasten yhteisön. Tämä todennäköisesti vetosi erityisesti syrjittyihin ihmisiin kuten naisiin ja orjiin lisäten kristinuskon suosiota heidän keskuudessaan.


title: Varhaiskristillisyys

text: Alkukirkko jo vietti yleisesti sunnuntaita jumalanpalveluspäivänään ensimmäiseltä vuosisadalta lähtien - kristillisen vapauden hengessä (esim. Apt.20:7; 1 Kor.16:2). Hyvin varhaiset alkukirkon dokumentit todistavat, että alkukirkko vietti sunnuntaita Kristuksen ylösnousemuksen juhlapäivänä ja nautti sinä päivänä ehtoollista.


title: Varhaiskristillisyys

text: Alkukirkon aikana oli useita eri suuntauksia. Mitään vallitsevaa katolista eli yleistä kirkkoa ei ollut. Kristinuskon historiassa on jo hyvin varhaisessa vaiheessa mahdollista erottaa kaksi kirkkoa. Toinen oli apostolien johtama ja perinteisempi, toinen Stefanuksen, Filippuksen ja muiden diakonien johtama hellenistinen kirkko. Myös evankeliumit ovat syntyneet neljän erilaisen tradition pohjalta. Varhaisessa kirkossa pyrki syntymään ryhmiä, jotka edustivat kukin omaa erityistä kristinuskon suuntausta. Näiden joukosta erottuivat selvimmin juutalaiskristityt ja hellenistit. Näiden ohella on vaikuttanut myös muita ryhmiä.


title: Varhaiskristillisyys

text: Apostoliset isät näkivät tärkeäksi painottaa oikeaa oppia ja ottaa etäisyyttä harhaopettajiin. Tästä todistaa muun muassa Athanasioksen uskontunnustus, joka syntyi harhaopin vastustamisen seurauksena.


title: Lance Armstrong

text: Lance Armstrong (s. 18. syyskuuta 1971 Plano, Texas) on yhdysvaltalainen uransa lopettanut maantiepyöräilijä. Armstrong voitti uransa aikana ennätykselliset seitsemän Ranskan ympäriajoa vuosina 1999–2005. Vuonna 2012 Yhdysvaltain antidopingtoimikunnan USADA:n tekemän tutkinnan tuloksena Kansainvälinen pyöräilyliitto mitätöi kaikki Armstrongin vuoden 1998 jälkeen tehdyt kilpailutulokset ja asetti hänet elinikäiseen kilpailukieltoon laajasta dopingin käytöstä vuosien 1999 ja 2010 välillä. USADA:n raportin mukaan Armstrong pyöritti urheiluhistorian edistyneintä, ammattimaisinta ja menestyneintä doping-ohjelmaa. Tammikuussa 2013 Armstrong myönsi käyttäneensä dopingia kaikkien voittamiensa Ranskan ympäriajojen aikana.


title: Lance Armstrong

text: Lokakuussa 1996 Armstrongin havaittiin sairastavan keuhkoihin ja aivoihin levinnyttä kivessyöpää. Häntä hoidettiin leikkauksella ja kemoterapialla, ja hän parani sairaudesta.


title: Lance Armstrong

text: Lance syntyi vuonna 1971. Hänen äitinsä Linda Mooneyham oli vain 17-vuotias. He elivät niukasti ja Linda teki kovasti töitä elättääkseen Lancen. Paikallisen pyöräilyliikkeen omistaja ihaili perheen työntekoa ja teki Lindalle hyvän tarjouksen BMX-pyörästä. Pyörä oli Lancen ensimmäinen ja hän sai sen seitsemän vuoden iässä.


title: Lance Armstrong

text: Nuoruudessaan Lance harrasti kuitenkin alueelle tyypillisiä lajeja baseballia ja amerikkalaista jalkapalloa. Hän lopetti lajien harrastamisen ajan myötä, vaikka Terry Armstrongin mukaan Lance oli hyvä molemmissa lajeissa. Sen sijaan hän innostui kestävyyslajeista ja ilmoittautui koulun kestävyysjuoksukilpailuihin, jotka hän voitti. 12-vuotiaana hän aloitti uimisen ystäviensä innostamana. Lance ei kuitenkaan osannut uida, joten hän joutui nuorempien kanssa uimakouluun. Hän harjoitteli uimista päättäväisesti ja puolitoista vuotta myöhemmin hän oli ikäluokassaan osavaltion parhaiden uimareiden joukossa. Lancen uimaopettajan mukaan hänen kehityksensä oli lähes ennenkuulumatonta. Saatuaan uintitaitonsa riittävälle tasolle, halusi hän kokeilla triathlonia. Lance osallistuikin lapsille suunnattuun Ironkids-kilpailuun. Hän voitti kilpailun ollessaan 13-vuotias ja innostui lajista, sillä siinä olivat mukana kolme hänen lempiurheilulajiaan.


title: Lance Armstrong

text: Lance jatkoi triathlonia ja osallistui ensimmäistä kertaa aikuisten kilpailuun vuonna 1987. Hän sijoittui kyseisessä kilpailussa 32:nneksi, mutta alkoi voittaa tämän jälkeen myös aikuisten kilpailuita. Menestys herätti myös ulkopuolisten mielenkiinnon ja "Triathlete"-urheilulehti nimesi hänet vuoden tulokkaaksi lyhyillä matkoilla. Vuotta myöhemmin Lance harkitsi ensimmäistä kertaa vakavasti keskittyvänsä pyöräilyyn. Hänen mielestään pyöräilyssä oli paremmat mahdollisuudet menestyä rahallisesti, minkä lisäksi hän halusi osallistua Barcelonan olympialaisiin. Tästä syystä hän hankki kilpailulisenssin pyöräilyyn, jossa hänelle myönnettiin alhaisimman juniorikategorian kilpailulisenssi eli kategorian neljä lisenssi. Lancelle annettiin mahdollisuus osallistua ensimmäiseen pyöräilykilpailuunsa, Tuesday Night Critiin, sillä ehdolla, ettei hän voittaisi kisaa, jossa oli korkeamman kategorian pyöräilijöitä. Lance voitti kuitenkin kilpailun, jolloin hänen lisenssinsä uhattiin poistaa. Parin viikon päästä hänen luokitustaan kuitenkin nostettiin.


title: Lance Armstrong

text: Armstrong alkoi pian käydä kansallisen tason pyöräilykilpailuissa, joissa hän myös menestyi hyvin. Hän muun muassa rikkoi 20 kilometrin matkalla juniorien Yhdysvaltain ennätyksen. Vuonna 1989 Armstrong saikin kutsun pyöräilyn juniorimaajoukkueeseen. Hän vakuutti valmentajat, minkä ansiosta hän pääsi nuorten MM-kilpailuihin Moskovaan. Kisassa hän lähti irtiottoon jo muutaman kilometrin jälkeen ja ajoi kärjessä toisen ajajan kanssa kahden tunnin ajan. Viimeisellä kierroksellä pääjoukko ohitti Armstrongin ja hän putosi 73:nelle sijalle.


title: Lance Armstrong

text: Maine nuoresta pyöräilijästä kiiri myös Subaru-Montgomery -pyöräilytallin omistajalle, joka kiinnostui Armstrongista. Talli tarjosi rahallista stipendiä Armstrongille, jolla oli tuolloin puutetta rahasta. Hän hyväksyikin sopimuksen, jonka ansiosta hän pystyi keskittymään pyöräilyyn. Tämän myötä hän muutti Austiniin. Armstrong alkoi kilpailla miesten pyöräilykilpailuissa, jotka olivat pitkäkestoisempia ja useita päiviä kestäviä. Hänen ensimmäinen merkittävä kilpailunsa oli Ruotsin ympäriajo vuonna 1990. Tällöin hän lähinnä otti tuntumaa eurooppalaiseen pyöräilyyn ja monta vuorokautta kestävään rasitukseen. Armstrong kutsuttiin myös pyöräilyn B-maajoukkueeseen, josta hän nousi pian A-maajoukkueeseen. Vanhat maajoukkueen pyöräilijät eivät olleet tyytyväisiä häneen, mutta toisaalta hän oli maajoukkueen kovakuntoisin pyöräilijä. Tästä syystä maajoukkuevalmentaja Chris Carmichael nosti hänet amatöörien MM-kilpailuihin osallistuvaan pyöräilymaajoukkueeseen. Joukkuekilpailuissa Armstrongin joukkue sijoittui seitsemänneksi ja yksilökilpailussa hän oli yhdestoista.


title: Lance Armstrong

text: Maajoukkuevalmentaja Carmichael halusi kehittää Armstrongia eurooppalaiselle pyöräilytavalle, jonka takia hän kilpaili paljon Euroopassa. Vuonna 1991 hän osallistui muun muassa Settimana Bergamascaan, koska Carmichaelin mukaan Italian maasto kehitti parhaiten ammattilaispyöräilyyn. Kisaan osallistui lukuisia Italian amatööripyöräilijöitä, muun muassa Marco Pantani. Tuohon aikaan jako amatööri- ja ammattilaiskilpailuiden välillä oli tiukka, mutta Settimana Bergamasca oli tarkoitettu molemmille kilpailuluokille. Esimerkiksi Armstrongin kohdalla tämä tarkoitti sitä, että hän edusti kilpailussa sekä maajoukkuetta että Subaru-Montgomery -tallia, mikä aiheutti kärhämää osapuolten valmentajien välille. Armstrongin kilpailuvoitto varmistui vasta viimeisessä aika-ajossa, jolloin hänestä tuli kilpailun ensimmäinen yhdysvaltalainen voittaja.


title: Lance Armstrong

text: Kilpailussa Armstrongin ja Subaru-Montgomeryn tallipäällikön välille nousseet eripuran takia hän joutui etsimään uutta pyöräilytallia. Armstrongin maine oli noussut Settimana Bergamasca-voiton jälkeen, joten Coors Light ja Motorola-talli kilpailivat hänestä. Motorola oli alusta asti kiinnostuneempi hänestä ja lopulta he tekivät sopimuksen. Sopimuksen mukaan Armstrong pysyisi amatööripyöräilijänä Barcelonan olympialaisiin asti, jonka jälkeen hän siirtyisi ammattilaispyöräilijäksi Motorolan talliin. Talven 1991 maajoukkuevalmentaja Carmichael kuitenkin valmennutti Armstrongia. He tekivät pidempiä pyörälenkkejä, jonka vuoksi hän laihtui ja alkoi näyttää enemmän maantiepyöräilijältä. Armstrong valmistautui Barcelonan olympialaisiin koko alkuvuoden, jonka takia hän ajoi ainoastaan maajoukkueen mukana. Hän osallistui kovatasoiseen Tour DuPontiin, jossa hän oli kahdestoista. Lisäksi hän voitti "Thrift Drug Classicin", jota pidettiin yhtenä kovimmista yhden päivän kilpailuista.


title: Lance Armstrong

text: Barcelonan olympialaisissa Armstrong ei osallistunut joukkueaika-ajoon, vaan Carmichael halusi säästää hänen voimiaan yksilökilpailuun, jossa mitalin voittaminen piti olla todennäköisempää. Pyöräilyreitti ei ollut otollisin Armstrongin pyöräilytyylille, sillä matkalla oli vain muutama loiva mäki, jotka ylitettiin useaan otteeseen. Olympiakultaa voittikin Italian Fabio Casartelli ja Armstrong sijoittui neljänneksitoista.


title: Lance Armstrong

text:
Motorolan tallissa pyöräilivät muun muassa Phil Anderson, Steve Bauer ja Sean Yates, jotka ottivat Armstrongin hyvin vastaan. He myös antoivat ohjeita ja näyttivät hänelle esimerkkiä. Lähes heti olympialaisten jälkeen Armstrong aloitti ammattilaisuransa ja osallistui elokuussa 1992 yksipäiväiseen Clásica de San Sebastiániin. Kilpailusää oli äärimmäisen huono ja lähes puolet kilpailijoista lopetti kilpailun kesken. Armstrong ei sijoittunut kilpailussa hyvin, mutta pääsi maaliin asti. Vain muutaman päivän kilpailun päättymisen jälkeen hän osallistui Tour of Galiciaan, jossa hän sijoittui jo neljänneksitoista. Elokuun lopulla Armstrong sijoittui toiseksi Züri-Metzgete
-kilpailussa. Loppukaudella hän osallistui Tour de l'Avenirille, jossa hän sai kilpailun parhaan mäkiajajan paidan.


title: Lance Armstrong

text: Kaudella 1993 Armstrong kaavaili nousevansa tallinsa johtavaksi pyöräilijäksi, joka voittaisi yhden päivän klassikkokilpailut. Hän tahtoikin voittaa Trofeo Laigueglia, joka ei ollut klassikkokilpailu, mutta jonka voittajaa pidettiin kauden vahvimpana pyöriäilijänä. Armstrong otti kilpailun aikana sanallisesti yhteen klassikkokilpailujen tähden, Moreno Argentinin, kanssa ja voitti lopulta kilpailun. Hän osallistui myös Pariisi–Nizza-ajoon, jossa hän esitti parantunutta mäkiajamistaan. Parhaimmassa etapissaan hän sijoittuikin toiseksi. Viikkoa myöhemmin hän osallistui yhteen alkukautensa tärkeimpään kilpailuun, Milano–San Remoon. Armstrong onnistui johti kisaa irtauduttuaan pääjoukosta, mutta sijoittui lopulta 22:ksi. Kauden edetessä Armstrongin sijoitukset heikentyivät ja esimerkiksi Flanderin ympäriajossa hän jäi kokonaan sijoittumatta. Tämä häiritsi Armstrongia, joka sanoi menevänsä takaisin collegeen, mikäli hän ei löisi itseään läpi. Koska yhden päivän klassikkokilpailuiden voittaminen tuntui Armstrongille vaikealta, alkoi hän kehittää itseään monipäiväisiin kilpailuihin. Hän halusikin osallistua vuoden 1993 Ranskan ympäriajoon, mikä oli harvinaista, sillä nuoria pyöräilijöitä ei normaalisti nähty kyseisessä kilpailussa. Osallistuakseen Ranskan ympäriajoon Armstrongin piti käydä monessa kilpailussa ennen ympäriajoa. Hän sijoittuikin Tour DuPontissa toiseksi Raúl Alcalán jälkeen. DuPontin kilpailun jälkeen Armstrong osallistui kolmiosaiseen Thrift Drug Triple Crowniin, joka järjestettiin erillisinä kilpailuina Pittsburghissa, Länsi-Virginiassa sekä Philadelphiassa. Mikäli kilpailija pystyi voittamaan kaikki kolme kilpailua, sai hän palkintorahaa miljoona dollaria. Rahapalkinto motivoi entisestään Armstrongia, joka voitti kaikki kolme kilpailua selvästi.


title: Lance Armstrong

text: Kesällä 1993 Armstrong osallistui vielä Ruotsin ympäriajoon, jossa hän sijoittui kokonaiskilpailun kolmanneksi. Tämä jälkeen hän osallistui ensimmäiseen Ranskan ympäriajoonsa, jossa hän oli kilpailun nuorin pyöräilijä. Kisan aloittanut prologi ei sujunut kuitenkaan Armstrongilta hyvin ja hän jäi heti kauas kärjestä. Kilpailun edetessä Armstrong paransi pyöräilyään ja voitti kahdeksannen etapin. Etappivoitto lisäsi tallin sponsorointia ja nosti Armstrongin vuosipalkan puoleen miljoonaan dollariin. Hän kärsi kilpailun aikana nestehukasta ja lopetti kahdentoista etapin jälkeen, koska hän keskittyi tuleviin MM-kilpailuihin. Armstrong menestyi hyvin MM-kilpailuita edeltävissä kilpailuissa ja oli yleensä kilpailuiden aggressiivisin ajaja. Maailmanmestaruus ratkaistiin Oslossa, jossa kilpailusää oli sateinen. Tämä johti lukuisiin kaatumisiin sekä kolareihin, joihin myös Armstrong joutui muutaman kerran. Kilpailu ratkaistiin viimeistä edeltävällä kierroksella, jolloin Armstrong sekä osa pyöräilijöistä lähti irti-ottoon. Hän onnistui ottamaan eroa irti-ottoryhmään ja tuli maaliin ensimmäisenä. Samalla hänestä tuli kilpailun kaikkien aikojen kolmanneksi nuorin maailmanmestari.


title: Lance Armstrong

text: Maailmanmestaruuden takia Armstrong käytti kaudella 1994 sateenkaaripaitaa. Legendan mukaan kyseisen paidan pukijalla on suuria vaikeuksia voittaa kisoja, eikä Armstrong onnistunutkaan voittamaan alkukautena käytyjä Liège–Bastogne–Liègen sekä La Flèche Wallonnen kilpailuja. Erityisesti Gewiss-tallin ajajat Jevgeni Berzin etunenässä olivat ylivoimaisia, mikä herätti keskustelua tallin ajajien mahdollisesta epon käytöstä. Tämä masensi Motorola-tallin ajajia, jotka kokivat, että useissa muissakin talleissa käytettäisiin epoa. He saivat lopulta myös sisäpiiritietoa, jonka mukaan lukuisissa talleissa käytettiin kiellettyjä aineita. Myös Armstrong osoitti kiihtymyksensä Kansainväliselle pyöräilyliitolle, joka ei hänen mukaansa ylläpitänyt dopingkontrollia. Hänelle luotiin painetta maailmanmestarina menestyä myös kaudella 1994, mutta kauden päätyttyä hän ei ollut onnistunut voittamaan yhtäkään kilpailua. Tämä olikin hänen ammattilaisuransa ainoa kausi ilman mestaruutta. Kauden aikana Armstrong huomasi olevansa huono erityisesti aika-ajoissa, jonka takia hän halusi kehittää kyseistä ominaisuuttaan. Toisaalta hän ajatteli koko pyöräilyuransa lopettamista Atlantan olympialaisten jälkeen.


title: Lance Armstrong

text: Ennen pyöräilykauden 1995 alkua Motorola-talli koki muutoksia ja esimerkiksi Armstrongin mentori, Phil Anderson päätti lopettaa pyöräilyn tallisotkujen myötä. Tallin huono kohtelu Andersonia kohtaan vaikutti myös muihin kilpailijoihin. Motorola päättikin nuorentaa joukkuettaan ja tallissa ajoivat muun muassa yhdysvaltalaiset George Hincapie, Bobby Julich sekä Kevin Livingston. Lisäksi joukkuetta täydennettiin italialaisilla Fabio Casartellilla sekä Andrea Peronilla. Kausi alkoikin Armstrongilta paremmin ja hän voitti Tour DuPontin. Hän osallistui myös kolmatta kertaa Ranskan ympäriajoon, jossa tallin suurin tavoite oli ajaa Armstrong koko kilpailun voittajaksi. Armstrong kävi lähellä etappivoittoa kolmannellatoista etapilla, jossa hän sijoittui toiseksi Serhij Ušakovin jälkeen. Kilpailun viidennelletoista etapille Motorola-tallin Fabio Casartelli oli ottanut uuden titaanirunkoisen pyörän. Kesken etapin hänen etupyöränsä lukkiutui ja hän iskeytyi tien vieressä olleeseen betonilohkareeseen. Casartelli kuoli lopulta kesken helikopterimatkan sairaalaan. Tieto järkytti Armstrongia, joka halusi kuitenkin jatkaa kilpailua ja voittaa etapin Casartellin kunniaksi. Talli jatkoikin kilpailua ja seuraavalla etapilla pyöräilijät kunnioittivat Casartellia ja antoivat Motorola-tallin ajajien ajaa yhdessä ensimmäisinä maaliin. Kilpailun kahdeksannellatoista etapilla Armstrong lähti epätyypillisesti irtiottoon tasaisella maastolla. Tämä yllätti muut ajajat ja lopulta hän onnistui ympäriajonsa ainoassa etappivoitossa. Armstrong ajoi ympäriajon lopulta loppuun asti ensimmäistä kertaa urallaan ja sijoittui 36:ksi. Kolme viikkoa ympäriajon jälkeen hän osallistui Clásica de San Sebastiániin, jonka loppukirissä hän voitti Stefano Della Santan. Samalla hänestä tuli ensimmäinen yhdysvaltalainen pyöräilijä, joka on voittanut merkittävän eurooppalaisen klassikkokilpailun.


title: Lance Armstrong

text: Armstrong asetti kaudeksi 1996 kunnianhimoiset tavoitteet ja Motorola hankki talliinsa muun muassa Max Sciandrin sekä eurooppalaisajajia ja antoi enemmän vastuuta yhdysvaltalaispyöräilijöilleen. Kauden ensimmäinen suurkilpailu oli Pariisi–Nizza-ajo, jossa Armstrong sijoittui toiseksi Laurent Jalabertin jälkeen. Tämän jälkeen hän voitti klassikkokilpailu La Flèche Wallonnen ja sijoittui muutamaa päivää myöhemmin Liège–Bastogne–Liègessä toiseksi Pascal Richardin jälkeen. Kauden seuraava suuri kilpailu oli Tour DuPont, jossa Armstrong voitti viisi etappia ja lopulta myös kokonaiskilpailun selvällä erolla. Hän piti tämän jälkeen kuukauden tauon kilpailuista ja osallistui seuraavaksi vasta Sveitsin ympäriajoon, jonka hän joutui jättämään kesken viimeisen etapin aikana. Tämä oli hänen ammattiuransa ensimmäinen keskeytys, jota ei ollut suunniteltu. Armstrong ei tuntenut oloaan parhaaksi mahdolliseksi, kun hän osallistui Sveitsin ympäriajon jälkeen Ranskan ympäriajoon. Sää oli huono koko ympäriajon ajan ja tämä vaikeutti erityisesti Armstrongin pyöräilyä. Hän joutuikin keskeyttämään kilpailun kuudennen etapin aikana. Kilpailun jälkeen Armstrong sanoi kärsineensä ympäriajon ajan sairastelusta. Hänen kauden päätavoitteensa oli kuitenkin Atlantan olympialaiset. Armstrong sijoittui aika-ajossa lopulta kuudenneksi ja maantieajossa muut kilpailijat tiesivät hänen vaarallisuutensa, eivätkä päästäneet häntä helppoihin irtiottoihin. Hän ei tuntenut olleensa kilpailussa fyysisesti parhaassa kunnossa ja sijoittui lopulta kahdenneksitoista. Motorola-tallin huono menestys johti lopulta sponsoroinnin päättymiseen ja pyöräilytalli lopetti toimintansa. Tämän myötä Armstorng solmi Cofidis-tallin kanssa kaksivuotisen sopimuksen, jonka arvo oli 2,5 miljoonaa dollaria. Hän onnistui samalla saamaan monia Motorola-tallin pyöräilijöitä samaan talliin.


title: Lance Armstrong

text: Vakava sairaus jakaa Armstrongin uran kahteen osaan. 1990-luvun puolivälissä Armstrongin ura kilpapyöräilijänä oli hyvässä nousussa. Hän oli saavuttanut maantiepyöräilyn maailmanmestaruuden (1993), Ranskan ympäriajon etappivoittoja ja useita klassikkokisojen voittoja Euroopassa. Vuonna 1996 todettu kivessyöpä oli kuitenkin vähällä lopettaa hänen uransa lyhyeen ellei jopa koko hänen elämäänsä. Kun syöpä havaittiin, se oli jo ehtinyt levitä aivoihin ja keuhkoihin. Nopeilla leikkauksilla ja aggressiivisella kemoterapialla Armstrongin henki kuitenkin saatiin pelastettua. Sairaudesta toivuttuaan Armstrong oli muuttunut mies niin henkisesti kuin fyysisesti; vahvarakenteinen aika-ajaja menetti syöpähoidoissa suuren osan lihasmassastaan.


title: Lance Armstrong

text: Armstrong aloitti uuden olemuksensa rakentamisen puhtaalta pöydältä ja painoi lopullisessa kisakunnossaan seitsemän kiloa vähemmän kuin ennen sairastumistaan.


title: Lance Armstrong

text: Aktiivisen pyöräilu-uran lopettamisen jälkeen Armstrong osallistui vuoden 2006 New Yorkin maratonille. Yhdessä urheiluvälinevalmistaja Niken kanssa hän kokosi ryhmän johon kuului useita tunnettuja juoksijoita. Armstrongin tavoitteena oli suorittaa maraton alle 3 tunnin ajassa. Juoksun aikana Armstrongilla oli ongelmia pohkeidensa kanssa ja hän oli hieman tavoiteajastaan jäljessä. Viimeisen 8 kilometrin aikana hän kuitenkin pystyi kiristämään vauhtiaan ja tuli maaliin ajassa 2.59.36 sijoittuen 856. sijalle. Kilpailun jälkeen Armstrong kommentoi suoritusta kuvaillen sitä "vaativimmaksi fyysiseksi suoritukseksi koskaan". Armstrong juoksi New Yorkin maratonin myös vuonna 2007. Hän paransi vuoden 2006 aikaansa liki 13 minuutilla juostuaan 2.46.43.


title: Lance Armstrong

text: Syyskuussa 2008 pyöräilysivusto VeloNews kertoi Armstrongin palaavan huippupyöräilyn pariin kaudella 2009. Sivuston nimettömänä pysytelleiden lähteiden mukaan Armstrong ajaisi viisi kilpailua, joihin lukeutuisi Ranskan ympäriajo. Armstrongin entinen tallipäällikkö Johan Bruyneel kumosi myöhemmin julkisuudessa liikkuneet tiedot, joiden mukaan Armstrong siirtyisi Bruyneelin johtamaan Astana-talliin. Armstrong itse vahvisti paluunsa kilpapyöräilyyn VeloNewsin uutista seuraavana päivänä. Ensimmäisen kilpailunsa Armstrong polki Australiassa tammikuussa 2009. Hän oli Tour Down Under -kilpailun 51 kilometrin pituisessa kriteriumissa 64:s. Hän osallistui ensimmäisen kerran urallaan Italian ympäriajoon sijoittuen 12:nneksi. Ranskan ympäriajossa hän sijoittui kolmanneksi. Kilpailun aikana kävi ilmi, ettei hänen ja kilpailun voittaneen tallitoverinsa Alberto Contadorin keskinäinen suhde ollut kovin hyvä. Armstrong perustikin yhteistyökumppaniensa kanssa uuden tallin, Team RadioShackin, jota edusti kaudesta 2010 lähtien. Pyöräilyn lisäksi hän ilmoitti aikovansa osallistua juoksu- ja triathlonkilpailuihin. Helmikuussa 2011 Armstrong ilmoitti lopettavansa pyöräilyuransa.


title: Lance Armstrong

text: Armstrong oli tavannut dopingepäilyistä tunnetun lääkäri Michele Ferrarin ensimmäisen kerran vuonna 1995 ja asia tuli julkisuuteen 2000-luvun alussa.


title: Lance Armstrong

text: Elokuussa 2005 ranskalainen urheilulehti L'Équipe väitti Armstrongin käyttäneen EPO:a suoritustensa parantamiseen. Kansainvälinen pyöräilyliitto UCI järjesti lehden väitteistä tutkimuksen. Tutkimusten johtajana toiminut Emile Vrijman (Alankomaat) totesi väitteet vääriksi ja UCI puhdisti Armstrongin maineen.


title: Lance Armstrong

text: Kesäkuussa 2006 toinen ranskalainen lehti Le Monde väitti Armstrongin myöntäneen urheilussa kiellettyjen aineiden käytön lääkärilleen vuonna 1996. Lehti perusti tietonsa Armstrongin entisen tallikaverin Frankie Andreun syksyllä 2005 Dallasissa käydyssä oikeudenkäynnissä antamiin valaehtoisiin lausuntoihin. Oikeudenkäynnin ensisijainen tarkoitus oli Armstrongin ja vakuutusyhtiön riita vuoden 2004 Ranskan ympäriajon bonusrahoista.


title: Lance Armstrong

text: Vuonna 2010 Armstrongin entinen tallikaveri Floyd Landis tunnusti käyttäneensä dopingia ja väitti Armstrongin neuvoneen häntä dopingin käytössä.


title: Lance Armstrong

text: Vaikka syytöksiä Armstrongin dopingin käytöstä oli esitetty jo hänen uransa aikana niitä ei oltu pystytty näyttämään toteen. Tilanne kuitenkin muuttui vuonna 2012. Helmikuussa Yhdysvaltojen syyttäjä aloitti rikostutkinnan Armstrongia vastaan. Kesäkuussa Yhdysvaltojen antidopingtoimisto USADA syytti Armstrongia virallisesti doping-aineiden käytöstä ja välittämisestä, ja asetti hänet tietojen perusteella kilpailukieltoon. Elokuussa Armstrong ilmoitti lopettavansa taistelun USADA:n dopingsyytöksiä vastaan, minkä USADA tulkitsi niin, että Armstrong asetettaisiin elinikäiseen kilpailukieltoon ja kaikki hänen saavutuksensa, mukaan lukien 7 Ranskan ympäriajon voittoa, mitätöitäisiin. Genevessä 22. lokakuuta pitämässään tiedotustilaisuudessa Kansainvälinen pyöräilyliitto UCI vahvisti Lance Armstrongin elinikäisen kilpailukiellon ja mitätöi kaikki hänen tuloksensa 1. elokuuta 1998 alkaen. Hän joutui myös maksamaan takaisin palkintorahansa, jotka oli voittanut kyseisenä aikana.


title: Lance Armstrong

text: Armstrong oli seitsemällä voitollaan Ranskan ympäriajon kaikkien aikojen menestynein pyöräilijä, mutta doping-tuomion myötä hänen parhaaksi sijoituksekseen kilpailussa jäi 36. sija vuodelta 1995. Armstrongin ympäriajon voittoja vuosina 1999-2005 päätettiin olla jakamatta uudelleen, koska monet Armstrongia vastaan voitosta kilpailleet on myös yhdistetty dopingin käyttöön.